text:
SIUDAD ITI SAN FERNANDO, La Union, Mayo 30 (PIA) — Iti maikatlo a daras manipud idi naigannuat ti ‘People’s’ Day idi bulan ti Abril, iginannuat manen ti lokal a gobierno ti San Fernando City iti ‘People’s Day’ diay Distrito XII idi Mayo 23 a masakupan ti innem a barangay.
Datoy ket masakupan ti barangay Apaleng, Bangbangolan, Bacsil, Baraoas, Calabugao, ken Puspos.
Nadumaduma a serbisyo iti naipaay ti datoy a programa nangnangruna ti pakasapulanda para iti salun-atda kas iti libre a panagpakapon dagiti ububbing, panagpabunot ti ngipin, panagpaeksamen ti isbu ken ag-agas kas iti anti-biotics ken bitamina.
Adda met ti panagkolektada iti plastik ken nabuong a botbote tapno maisukat ti “Palit Basura diay Store ni Pablo”.
Nangted met dagiti empleyado iti nasao a gobierno ti inpormasyon para kadagiti babbaket ken lallakay maipanggep ti agrikultura, salun-at, aglawlaw, ken ti ordinansa maipanggep ti negosyo ken individual permits, sanitary permits, fire clearance ken dadduma pay tapno maammuanda a ti datoy a serbisyo ket dakkel a tulong ti maited na nangnangruna ti panagbiagda.
“Maragsakan kami la unay ta makaited daytoy a serbisyo ti tulong kadakami nangnangruna iti naduma-duma nga ag-agas nga maipaay para dagiti masaksakit ditoy ayan mi,” kinuna ni Marites Casugay, maysa nga agtagibalay ken residente iti barangay Bangbangolan.
Nagited dagiti opisyales ti lokal a gobierno iti computers, gamit ti eskuela, kopya ti citizen’s charter ken sangagasut a ribo a piso ti kada barangay tapno maaramatda a panagpatarimaan ken panagkumpuni ti entabladoda.
Kas paset ti programa, adda naaramid a maysa a ‘Talakayan’ dagiti bumarangay ken dagiti opisyales, a pakairamanan ti Philippine Information Agency ken DZNL Aksyon Radyo, kas maysa a gundaway a nangiyebkasan dagiti dawatda ti dadduma a bumarangay.
Adda ti sumagmamano a problema iti naidatag ti barangay Baraoas ken Calabugao maipanggep iti pannaka-addaanda ti scholarship program para kadagiti marigrigat diay lugarda, farm-to-market-road ken footbridge kasta met iti bubong ti basketball court ti barangay.
Impasigurado ni Mayor Pablo C. Ortega nga aramidenda ti kabaelanda a maresolbar dagiti dawat iti nadumaduma a barangay ti datoy a tawen.
Nagyaman pay kadagiti bunggoy a nakisuporta agraman kadagiti nadumaduma nga agensya, opisyales ti barangay ken dagiti komunidad iti People’s Day a naigannuat ken inwaragawag na nga inton Hunio 22 iti samaruno a pannakaigannuat ti datoy a programa. (JCR/EMR/PIA1 La Union)
(GISTS – For the third time since the launching of the People’s Day’ in April this year by the local government unit of San Fernando City, another round of ‘People’s Day’ was conducted on May 23 at District XII covering seven barangays to include barangays Apaleng, Bangbangolan, Bacsil, Baraoas, Calabuyao, and Puspos. Basic services of the city, including partner agencies were provided aiming to bring government services closer to the people, in addition to the ‘Talakayan’ which was conducted as venue for the barangay folks to voice out their needs/problems/sentiments for the local government unit to address.


c: text/html

text:
TOPIKO ITI AKKUB
Solusion iti Panagduduma ti Lengguahe—Kasano a Maar-aramid?
“Adda dagiti mangibagbaga nga awanen ti mas komplikado a trabaho ngem iti panagipatarus.”—“The Cambridge Encyclopedia of Language.”
SAKBAY a mangrugi ti pannakaipatarus dagiti publikasion dagiti Saksi ni Jehova, maiplano a naimbag dagita, adu a research ti maaramid, sa siaannad a maisurat. Bayat daytoy a proseso, kitaen a naimbag ti Writing Department, nga adda iti sangalubongan a hedkuarterda idiay New York, no husto met laeng ti amin nga impormasion, no natural ken umiso ti grammar-na, ken no maus-usar pay laeng iti moderno a panawen dagiti sasao nga inusarda. *
Kalpasanna, dagiti maipatarus a material ket ipatulod ti Writing Department kadagiti ginasut a translation team iti intero a lubong—a kaaduan kadakuada ti aggigian ken agtrabtrabaho iti lugar a pakaus-usaran ti lengguahe nga ipatpatarusda. Kaaduan kadakuada ket agipatpatarus iti nakayanakanda a lengguahe. Masapul a maawatanda a naimbag ti Ingles ken ti lengguahe a pakaipatarusanna.
Kasano nga ar-aramiden dagiti agipatpatarus ti trabahoda?
Kuna ni Geraint, maysa a translator a nakabase idiay Britain: “Makipagtrabtrabahoak iti maysa a team dagiti translator, isu a nagpateg ti kooperasion. Agtitinnulongkami a mangpanunot kadagiti solusion dagiti narigat a maawatan a sasao ken dagiti narigat nga ipatarus. Isu nga ikabilanganmi dagiti grupo dagiti sasao, saan laeng a dagiti mismo a sasao. Panunotenmi a naimbag no ania a talaga ti kaipapanan dagiti sasao, ken kanayon a laglagipenmi no sino ti nakairantaan ti tunggal artikulo.”
Ania ti panggepyo kas agipatpatarus?
“Kayatmi a marikna dagiti agbasbasa a ti basbasaenda ket kasla orihinal a naisurat iti nakayanakanda a lengguahe. Dida koma madlaw a naipatarus laeng dayta. Isu nga ikagkagumaanmi a ti pamay-an ti panangusarmi kadagiti sasao ket natural iti lengguahemi. Matengngelmi ngamin no kua ti atension ti agbasbasa, isu nga ituloyna ti agbasa a kas man la maragragsakan a mangnannanam iti naimas a makan.”
Ania dagiti pagsayaatanna no aggigiankayo iti lugar a pakaus-usaran ti lengguaheyo?
“Dakkel a tulong kadakami ti pannakipulapol kadagiti lumugar. Inaldaw a mangmangngegmi a maus-usar ti lengguahemi. Makapagdamagkami pay a dagus kadagiti tattao maipapan kadagiti us-usarenmi a termino, no dayta kadi ket natural, maawatan, ken maalana ti atensionda. Makatulong daytoy tapno maipaawat kadakuada ti talaga a kaipapanan ti Ingles a material.”
Kasano ti pannakaorganisar ti trabahoyo?
“Adda team a pakaitedan ti maysa a project. Umuna, basaen ti tunggal miembro ti team ti orihinal a material tapno agbalinda a pamiliar iti dayta, makitada no kasano a napagkokonektar dagiti kangrunaan a punto ken no sino ti nakairantaan ti material. Isaludsodmi no kua iti bagimi: ‘Maipapan iti ania daytoy nga artikulo? Ania ti panggepna? Ania ti ekspektarek a masursurok iti daytoy?’ Dakkel ti maitulong dayta no agipatpataruskamin.
“Kalpasanna, agsisinnukat iti kapanunotan dagiti miembro ti team. Naawatanmi met laeng kadi ti ipatarusmi? Kasanomi a matulad ti estilo ti pannakaisurat ti orihinal a material? Kayatmi a ti marikna ken ti reaksionto dagiti agbasa iti patarusmi ket kas met laeng iti kayat ti orihinal a mannurat a marikna dagiti agbasbasa iti Ingles.”
Kasano nga agtitinnulong dagiti miembro ti team?
“Kayatmi a maawatan koma a dagus dagiti agbasbasa ti naipatarus a material uray iti damo pay laeng a panangbasada. Isu nga ulit-ulitenmi a basaen a napigsa ti naipatarus a parapo.
“I-type ti translator ti patarus ti maysa a parapo, ket makitami dayta kadagiti iskrin ti kompiutermi. Siguraduenmi nga awan ti ideya a naikkat wenno nainayon. Kitaenmi met no natural ti patarus, husto ti ispeling, ken no umiso ti grammar-na. Kalpasanna, adda maysa a mangbasa iti napigsa iti dayta a parapo. No saan a diretso ti panangbasana, kitaenmi no apay. No naipatarusen ti intero nga artikulo, maysa kadakami ti mangbasa iti napigsa bayat a sipsiputan ti dadduma dagiti posible a problema iti patarus a masapul a masolusionan.”
Kasla nagrigat dayta a trabaho!
“Hustoka! Ket nabannogkamin kalpasan ti agmalmalem a trabaho. Isu a sublianmi ti impatarusmi kabigatanna, no nakainanakamin. Sumagmamano a lawas kalpasanna, ipatulod kadakami ti Writing Department dagiti naaramid a panagbalbaliw iti orihinal a material. Sa basaenmi manen ti patarusmi, a kas man la damomi manen a makita dayta tapno mas mapasayaatmi pay ti patarus.”
Ania dagiti computer tools nga us-usarenyo?
“Saan latta a kaya a sukatan ti kompiuter dagiti agipatpatarus a tattao. Ngem nagaramid dagiti Saksi ni Jehova kadagiti tools a mangpalaka iti trabaho. Ti maysa kadagita ket ti diksionario a pangikabilanmi kadagiti termino ken grupo dagiti sasao a gagangay a maus-usar. Adda pay maysa a tool a makatulong tapno ma-reseach-mi ti amin nga impatarusen ti team-mi. Makitami dita dagiti napintas a solusion idi a mabalin nga usarenmi kadagiti narigat nga ipatpatarusmi.”
Ania ti makunayo iti trabahoyo?
“Ibilangmi ti trabahomi kas maysa a regalo para kadagiti tattao. Ket kayatmi nga isagana a naimbag dayta a regalo. Magaggagarankami iti agbalinto nga epekto ti maysa nga artikulo iti magasin wenno website, ta mabalin a madanon dayta ti puso ti agbasa ket sumayaat ti biagna.”
Tungpal-biag a Pagsayaatan
Ginasut a milion iti intero a lubong ti mabembenepisiaran iti panangbasbasada kadagiti publikasion dagiti Saksi ni Jehova iti mismo a lengguaheda. Dagiti epektibo a prinsipio a linaon dagiti inaramidda a publikasion ken video, kasta met iti website-da a jw.org, ket naibatay iti Biblia. Ibagbaga dayta a sagrado a libro a kayat ti Dios, nga agnagan Jehova, a ti mensahena ket maammuan ti amin a tattao “iti tunggal nasion ken tribu ken pagsasao.”—Apocalipsis 14:6. *
^ par. 4 Maisagana iti Ingles ti orihinal a material.
^ par. 25 Bisitaem ti www.jw.org/ilo tapno makitam dagiti publikasion a mabasa, mangngeg, ken mabuyam iti mismo a lengguahem ken iti dadduma pay a ginasut a lengguahe.

robotstxt: allowed

filter: keep


text:
3 Kasano?
Kararag
3 Kasano?
ADU a relihion ti mangipagpaganetget kadagiti pisikal nga aspeto ti panagkararag, kas iti postura, mausar a sasao, ken ritual. Ngem ibatad ti Biblia a saan a rumbeng a dagita ti ipangpangrunatayo no di ket dagiti napatpateg nga aspeto ti saludsod a, “Kasano ti rumbeng a panagkararagtayo?”
Deskribiren ti Biblia dagiti matalek nga adipen ti Dios a nagkararag iti nagduduma a lugar ken posision. Nagkararagda a siuulimek wenno sipipigsa sigun iti kasasaadda. Dadduma ti nagkararag a nakatangad ngem adda met dagiti nakadumog. Imbes nga agusarda kadagiti imahen, rosario, wenno libro ti karkararag, sipapasnek ketdi a nagkararagda iti bukodda a sasao. Apay nga inimdengan ti Dios ti kararagda?
Kas nadakamat iti maikadua nga artikulo, inturongda dagiti kararagda iti maymaysa laeng a Dios a ni Jehova. Adda pay sabali a napateg a banag. Mabasatayo iti 1 Juan 5:14: “Daytoy ti adda kadatayo a panagtalek kenkuana, nga uray ania ti dawatentayo maitunos iti pagayatanna, denggennatayo.” No agkararagtayo, nasken a maitunos dagita iti pagayatan ti Dios. Ania ti kayat a sawen dayta?
Tapno maitunos iti pagayatan ti Dios dagiti kararagtayo, nasken nga ammuentayo no ania ti pagayatanna. No kasta, ti panagadal iti Biblia ket napateg a paset ti panagkararag. Kayat kadi a sawen dayta a saan nga umimdeng ti Dios no bassit ti ammotayo iti Biblia? Saan, ngem namnamaen ti Dios nga ammuentayo ti pagayatanna, tarusantayo dayta ken agtignaytayo maitunos iti dayta. (Mateo 7:21-23) Masapul nga agkararagtayo maitunos iti maad-adaltayo.
Bayat a maammuantayo ti maipapan ken Jehova ken iti pagayatanna, bumileg ti pammatitayo—a dayta ti sabali pay a napateg a banag maipapan iti kararag. Kinuna ni Jesus: “Amin a bambanag a dawatenyo iti kararag, nga addaankayo iti pammati, awatenyonto.” (Mateo 21:22) No addaantayo iti pammati, saan a kayat a sawen dayta a nalakatayo a mamatpati. Imbes ketdi, dayta ket panamati iti banag a saan a makita ngem paneknekan ti nabileg nga ebidensia. (Hebreo 11:1) Nakaad-adu ti pammaneknek iti Biblia a nupay saantay a makita ni Jehova, isu ket pudpudno, mapagtalkan, ken sidadaan a sumungbat kadagiti kararag dagidiay addaan pammati kenkuana. Kasta met, mabalintayo ti kanayon nga agkiddaw iti ad-adu a pammati, yantangay pagragsakan ni Jehova nga ipaay ti kasapulantayo.—Lucas 17:5; Santiago 1:17.
Adda pay maysa a nagpateg nga aspeto no kasano ti agkararag. Kinuna ni Jesus: “Awan ti umay iti Ama malaksid no baeten kaniak.” (Juan 14:6) Isu a ni Jesus ti dalan tapno makaadanitayo iti Ama a ni Jehova. Gapuna, imbilin ni Jesus kadagiti pasurotna nga agkararagda iti naganna. (Juan 14:13; 15:16) Di kaipapanan dayta a ni Jesus ti pagkararagantayo. Imbes ketdi, agkararagtayo baeten ti nagan ni Jesus, a sipapanunottayo a nagbalin a posible ti iyaadanitayo iti perpekto ken nasantuan nga Amatayo maigapu ken Jesus.
Adda gundaway a kiniddaw idi dagiti nasinged a pasurot ni Jesus: “Apo, isurom kadakami no kasano ti agkararag.” (Lucas 11:1) Agparang a saan a dagiti nailawlawagen nga aspeto iti panagkararag ti kayatda a maammuan. Imbes ketdi, kayatda laeng a maammuan ti linaon ti kararag—a kas man la kunkunada, ‘Ania ti rumbeng nga ikararagmi?’
[Blurb iti panid 6]
Imdengan ti Dios dagiti kararagtayo no dagita ket maitunos iti pagayatanna, nabuyogan iti pammati, ken nayebkas baeten ti nagan ni Jesus


text:
Brooklyn Bethel—100 a Tawenen
NAKALLALAGIP ti tawen 1909 idiay New York City. Naluktan ti Rangtay ti Queensboro a mamagkamang iti ili ti Queens ken Manhattan. Naluktan met ti Rangtay ti Manhattan a mamagkamang iti Manhattan ken Brooklyn.
Nakallalagip met dayta a tawen para kadagiti Saksi ni Jehova. Kasakbayanna, ti posibilidad ti nasaknap a pannakaikasaba ti naimbag a damag ti Pagarian ti Dios ket nakita ni Charles Taze Russell a presidente idi ti Watch Tower Bible and Tract Society, ti legal a korporasion nga us-usaren dagiti Saksi ni Jehova. (Mateo 24:14) Para kenkuana, nagpateg nga addang no ti hedkuarter ti Sosiedad idiay Pittsburgh, Pennsylvania ket mayakar idiay Brooklyn, New York. Naisagana ti panagakar idi 1908, ket idi rugrugi ti 1909, nayakar met laengen dayta.
Apay a Mayakar Idiay Brooklyn?
Ammo dagidiay mangidadaulo iti trabaho a panangasaba idi a ti panagebanghelio babaen kadagiti sermon a maipablaak kadagiti diario ket epektibo a pangisaknap kadagiti kinapudno ti Biblia. Kinaagpaysuanna, idi 1908, dagiti linawas a naibasar-Biblia a sermon ni Russell ket maipabpablaaken iti 11 a diario nga 402,000 ti dagup ti mayim-imprenta a kopia dagita.
Nupay kasta, insurat ni Russell: “Dagiti kakabsat a makaammo no kasano a dagiti artikulo ket pagraranudan dagiti periodiko . . . impanamnamada kadakami a no iti dakdakkel a siudad ti paggappuan dagiti linawas a sermon, posible nga iti intero nga Estados Unidos ti pakaipablaakan dagita; nga iti makatawen laeng, nalabit ginasut a diario ti regular a mangipablaakton kadagita.” Gapuna, tapno maisaknap ti trabaho a panangasaba, rinugianda ti agbirok iti kasayaatan a lugar.
Apay nga idiay Brooklyn? Kinuna ni Russell: “Kalpasan nga inkararagmi, nagnunumuanmi amin a gapu ta ti Brooklyn, New York ket aduan iti umili . . . ken pagaammo kas ‘Ti Siudad Dagiti Relihion,’ dayta ti kasayaatan a sentro para iti trabaho a panagani.” Ipakita dagiti resulta a nainsiriban dayta a desision. Di nagbayag, 2,000 a diario ti mangipabpablaaken kadagiti sermon ni Russell.
Adda pay sabali a pagimbagan ti pannakapili ti New York. Idi 1909, naipasdek dagiti sanga nga opisina idiay Gran Britania, Germany, ken Australia, ken iti daddumanto pay. Gapuna, rumbeng laeng a ti hedkuarter ket masarakan iti siudad nga addaan iti puerto ken aduan met iti kalsada ken riles.
Apay a Naawagan iti Bethel?
Naipasdek ti immuna a hedkuarter ti Watch Tower Bible and Tract Society idi dekada ti 1880, idiay Allegheny (a paset itan ti Pittsburgh), Pennsylvania. Maawagan idi dayta iti Bible House. Idi 1896, adda 12 nga agtartrabaho iti dayta a pasilidad.
Ngem idi 1909 a pannakayakar dayta idiay Brooklyn, ti baro a pagnaedan dagiti agtartrabaho ket naawagan iti Bethel. * Apay a Bethel? Ti lote ken pasdek a nagatang ti Watch Tower Society idiay 13-17 Hicks Street ket kukua idi ti nalatak a padi a ni Henry Ward Beecher. Pagaammo idi dayta kas Beecher Bethel. Nagatang met ti dati a pagnanaedan ni Beecher, a masarakan idiay 124 Columbia Heights. Kastoy ti impadamag ti Marso 1, 1909 a ruar Ti Pagwanawanan: “Talaga a naisangsangayan ti pannakagatangtayo iti daan a Beecher Bethel ken uray ti naiparna a pannakagatangtayo iti dati a pagnanaedanna. . . . Ti baro a pagtaengan ket awagantayo iti ‘Bethel.’ Ti met baro nga opisina ken auditorium ket awagantayo iti ‘Brooklyn Tabernacle.’ Dagitan ti maisukat iti termino a ‘Bible House.’”
Ita, maaw-awagan pay laeng iti Bethel dagiti napalawa a pasilidad idiay Brooklyn, agraman iti Wallkill, ken Patterson, New York State, kasta met dagiti pagnaedan, pagimprentaan, ken opisina. Kinapudnona, addan pagtaengan a Bethel iti 113 a pagilian iti intero a lubong. Nasurok a 19,000 a ministro ti agtartrabaho kadagita a pagtaengan a tumultulong iti pannakaiwaras ti impormasion manipud iti Biblia.
Naimpusuan a Maawiska nga Agpasiar
Naidedikar dagiti pasilidad idi Enero 31, 1909. Napili met ti Lunes, Setiembre 6, 1909 kas aldaw a panangpasangbay kadagiti agpasiar iti Bethel. Ginasut nga Estudiante ti Biblia, kas awag idi kadagiti Saksi ni Jehova, ti nagpasiar iti pasilidad. Kagapgapu ti adu kadakuada iti Nakristianuan a kombension a naangay idiay Saratoga Springs, agarup 320 a kilometro iti amianan ti New York City. Ni Charles Taze Russell a mismo ti nangpasangbay ken nangkablaaw kadakuada. *
Mapaspasangbay pay laeng dagiti agpasiar iti Bethel. Kinapudnona, tinawen a nasurok nga 40,000 ti agpaspasiar kadagiti pasilidad ti Brooklyn. Agtultuloy ti napateg nga akem ti Brooklyn Bethel iti idudur-as ti bambanag a nainaig iti Pagarian ni Jehova, a pakabendisionan ti di mabilang a minilion a tattao.
^ par. 11 Ti Hebreo a sao a “Bethel” kaipapananna ti “Balay ti Dios.” Iti Biblia, ti Bethel ket maysa a nalatak a siudad iti Israel. Sumaruno dayta iti siudad ti Jerusalem no iti kasansan ti pannakadakamatna.
^ par. 14 Para iti ad-adu pay nga impormasion iti daytoy a pasamak, kitaem ti libro a Dagiti Saksi ni Jehova—Manangiwaragawag iti Pagarian ti Dios, panid 718-723, nga impablaak dagiti Saksi ni Jehova.


text:
LEKSION 6
Saan a Nagbuteng ni David
Ania ti aramidem no mabutengka?— Sigurado nga agpatulongka kada nanang ken tatangmo. Ngem adda pay nabilbileg a makatulong kenka. Ammom kadi no asino?— Wen, ni Jehova a Dios. Ammuenta ti estoria ti Biblia maipapan iti agtutubo a ni David. Ammona a kanayon a tulongan ni Jehova isu a di nagbuteng.
Sipud pay ubing ni David, insuro da tatang ken nanangna nga ayatenna ni Jehova. Daytoy ti nakatulong ken David nga agbalin a natured uray no adda dagiti nakabutbuteng a napasamak kenkuana. Ammona nga isu ket tulongan ti Gayyemna a ni Jehova. Naminsan, bayat nga ay-aywanan ni David dagiti karnerona, adda dakkel a leon a nangitaray iti maysa kadagiti karnero! Ammom kadi ti inaramid ni David? Kinamatna ti leon ket pinatayna uray awan armasna! Idi adda manen oso a nangdarup iti karnero, pinatay met laeng dayta ni David! Asino ngata ti timmulong ken David?— Wen, ni Jehova.
Naminsan, impakita manen ni David ti kinaturedna. Makilablaban idi dagiti Israelita kadagiti Filisteo. Adda nakataytayag a soldado a Filisteo, maysa a higante! Goliat ti naganna. Katkatawaanna dagiti soldado nga Israelita ken ti Diosda a ni Jehova. Karkariten ni Goliat dagiti Israelita a lumaban kenkuana. Ngem mabuteng dagiti Israelita. Idi nangngeg ni David, imbagana ken Goliat: ‘Siak ti lumaban kenka! Tulongannakto ni Jehova, ket abakenka!’ Natured kadi ni David?— Wen, nakaturtured. Ammom kadi no ania ti napasamak?
Innala ni David ti pallatibongna ken ti lima a nalamuyot a bato, sa napanna sinango ti higante. Idi nakita ni Goliat a maysa laeng nga ubing ni David, kinatkatawaanna. Ngem imbaga ni David: ‘Lumabanka kaniak a nakaespada, ngem lumabanak kenka iti nagan ni Jehova!’ Idin, nangikabil iti bato iti pallatibongna, sa nagtaray a napan ken Goliat ket intirona. Napuntaan ti tengnga ti muging ni Goliat! Natumba ti higante, ket natay! Nagbuteng dagiti Filisteo isu a nagtatarayda. Apay nga inabak ti agtutubo a kas ken David ti maysa a higante?— Gapu ta tinulongan ni Jehova a nabilbileg ngem dayta a higante!
Ania ti maadalmo iti estoria maipapan ken David?— Nabilbileg ni Jehova ngem iti asinoman ken agbalin pay a Gayyemmo. No mabutengka, laglagipem a matulongannaka ni Jehova nga agbalin a natured!


text:
100 a Tawenen ti Napalabas—1915
“ITA ti tiempo ti pannakasubok,” kuna ti The Watch Tower a Marso 1, 1915. “Aktibotayo kadi iti napalabas gapu laeng iti ninamnamatayo a nadayag a panagbalbaliw iti A.D. 1914, wenno aktibotayo gapu iti ayat ken kinasungdotayo iti APO ken iti Mensahena ken kadagiti kakabsat!” Bayat ti 1915, lablabanan ti sumagmamano nga Estudiante ti Biblia ti pannakaupay. Ngem adda sabali a pakilablabanan ti kaaduan a tattao iti lubong.
Agsaksaknap idin iti Europa ti Dakkel a Gubat a naawagan iti Gubat Sangalubongan I. Agbalbaliw idin ti wagas ti pannakigubat gapu kadagiti moderno nga alikamen a pakigubat, ket maap-apektaran unay ti adu a sibilian. Kas pagarigan, idi 1915, dagiti submarino wenno U-boat ti Germany ket mangrugin nga agsursor kadagiti baybay iti aglikmut ti Great Britain. Idi Mayo 7, 1915, pinalned ti maysa kadagitoy a U-boat ti pangpasahero a barko ti Britain a Lusitania. Nasurok a 1,100 ti natay.
Ti Isyu ti Neutralidad
Saan a kayat dagiti Estudiante ti Biblia ti makiraman iti daytoy a gubat. Ngem saanda pay a naan-anay a matarusan ti neutral a takder dagiti Kristiano. Nupay saanda a nagboluntario nga agpalista kas soldado, dadduma ti napilitan nga agsoldado ngem inkagumaanda ti maaddaan iti trabaho a saan a direkta a pannakigubat. No mapilitda a makigubat, inkeddeng ti dadduma a “paputoken lattan iti ngato dagiti armasda.”
Impablaak ti The Watch Tower a Hulio 15, 1915 ti kapadasan ti maysa a soldado a taga-Hungary. Nabautisaran daytoy bayat nga agpapaungar iti pannakadangranna sa nagsubli met laeng iti paggugubatan kalpasanna. Kastoy ti tuloy ti salaysay: “Idi 800 laengen a pie ti kaasideg dagiti soldado ti Hungary iti armada ti Russia, naibilin kadakuada, ‘Darupentayo ida iti bayoneta!’ Adda ti kabsat a taga-Hungary iti makinkannigid nga ungto ti linia dagiti soldado. Kayatna la a salakniban ti bagina kadagiti kabusor isu nga inkagumaanna a tamaan ti bayoneta nga iggem ti soldado ti Russia a nakasangona tapno maibbatanna koma dayta. Ngem nadlawna a kasta met ti ar-aramiden ti soldado ti Russia . . . Inibbatan ti soldado ti Russia ti bayonetana; nagsangsangit. Inasitgan ti kabsat ti ‘kalabanna’—ket nalasinna ti pin a ‘Krus ken Korona’ iti unipormena! Ti soldado ti Russia ket maysa met gayam a kabsat iti Apo!” *
Ti artikulo a “Christian Duty and the War” (“Ti Pagrebbengan ti Kristiano ken ti Gubat”) nga impablaak ti The Watch Tower idi Septiembre 1, 1915, inlawlawagna ti neutral a takder dagiti Kristiano. Kunana: “Ti panagbalin a miembro ti militar ken ti panangisuot iti uniporme ipasimudaagna a bigbigem ken akseptarem dagiti pagrebbengan ken obligasion ti maysa a soldado. . . . Maipakita ngata ti maysa a Kristiano a neutral ti takderna no aramidenna dagita?” Idi agangay, nalawagen kadagiti Kristiano a masapul a dida makiraman iti gubat.
Dagiti Panagbalbaliw iti Hedkuarter
Idi 1915, gapu ta kurang ti pondo, 70 a miembro ti pamilia ti Bethel idiay New York ti napakaammuan a masapul a rummuarda iti Bethel ket itultuloyda ti agserbi iti tay-ak. Naibaga kadakuada: “Ditay ipalubos a makautangtayo wenno maisagmak ti trabahotayo; gapuna, naikeddeng a kissayantayo dagiti paggastuan agingga a mabalin.”
Ni Clayton J. Woodworth ken dua pay a kakabsat pinirmaanda ti surat a naggapu kadakuada a “Pitopulo a Rummuar.” Naipablaak daytoy a surat iti The Watch Tower a Mayo 1, 1915. Kinunada a nupay rummuarda, “maragragsakan ken agyamyamanda gapu iti adu a bendision ken pribilehio” a tinagiragsakda “kas miembro ti ‘Pamilia ti Bethel.’”
Nupay narigat dayta a panagbalbaliw, gundaway dagiti kakabsat nga ipakita ti pudpudno a kinasungdoda. Agtalinaedda ngata a matalek iti Dios wenno agsakit ti nakemda? Intultuloy ni Brother Woodworth ti nangasaba, sa naayaban manen iti Bethel, ket idi 1919 isu ti nagbalin a kaunaan nga editor ti The Golden Age, ti magasin a maaw-awagan itan iti Agriingkayo! Nagserbi kas editor agingga idi 1946.
Dagiti Gundaway ti Panagserbi
Iti dayta a narigat a tawen, imparegta ti The Watch Tower nga itultuloy dagiti kakabsat ti mangasaba. Naipaayan iti naisangsangayan nga atension dagiti nangipakita idi iti interes. “Adda listaanmi kadagiti tattao manipud iti intero a pagilian a nangipatulod kadagiti kard ti kiddawda a literatura,” kuna ti The Watch Tower a Disiembre 15, 1915. “Isingasingmi a masarungkaran dagitoy . . . tapno maammuan di la ket ta nayaw-awandan.” Ti panggep ket rubroban ti interes dagitoy a tattao tapno “sumged a kas apuy ti regtada para iti Dios ken iti Kinapudno.”
Kas met la ita, napateg idi nga ipamaysa dagiti Kristiano dagiti interes ti Pagarian. “Datayo a siririingen rumbeng a nakaregregta ken nakagangganaygaytayo iti panagserbi iti Dios,” kinuna ti The Watch Tower a Pebrero 15, 1915. Masapul nga agtalinaed nga alerto dagiti adipen ti Dios. Intuloy ti magasin: “Masapul nga agsiputtayo. Ania ti masapul a siputantayo? Kangrunaan iti amin, siputantayo ti bagbagitayo tapno maliklikantayo dagiti silo iti agdama a tiempo.”
Indagadag ti teksto iti tawen 1916 nga agtalinaed a ‘nabileg iti pammati’ dagiti kakabsat kas nadakamat iti Roma 4:20 iti King James Version. Daytoy a teksto ti nangparegta kadagiti matalek a kakabsat para iti mapasungad a tawen, a nangyeg kadagiti sabali pay a pakasuotan.
^ par. 4 Iti adu a tawen, inus-usar dagiti Estudiante ti Biblia ti pin a krus ken korona kas pakabigbigan kadakuada. Adu met a tawen a makita daytoy a simbolo iti makinsango nga akkub ti The Watch Tower. Iti rugrugi ti dekada 1930, insardengen dagiti Saksi ni Jehova nga usaren ti simbolo a krus ken korona.


text:
Halldór Laxness
Ni Halldór Kiljan Laxness [ˈhaltour ˈcʰɪljan ˈlaxsnɛs] ( denggen) (naipasngay a kas ni Halldór Guðjónsson) (23 Abril 1902 – 8 Pebrero 1998) ket maysa idi nga Islandes a mannurat iti maika-20 a siglo. Iti kabibiagna ni Laxness ket nagsursurat kadagiti daniw, artikulo para kadagiti warnakan, pabuya ti teatro, managbaniaga a literatura, ababa a sarsarita, ken dagiti nobela. Dagiti nakaimpluensia kaniana kadagiti panagsursurat na ket mairaman ni August Strindberg, Sigmund Freud, Sinclair Lewis, Upton Sinclair, Bertolt Brecht ken ni Ernest Hemingway.[1] Idi 1955 nagunggunaan isuna ti Premio Nobel iti Literatura, isuna laeng ti tao a nanipud idiat Islalandia ti nangabak iti daytoy a premio.
Dagiti nagibasaran[urnosen | urnosen ti taudan]
- ^ Halldór Guðmundsson, Ti Islandes: maysa a biograpia ni Halldór Laxness. McLehose Press/Quercus, Londres, panid.49,117,149,149,238,294


text:
Isuroyo Dagiti Annakyo
Ti Kaanakan ni Pablo—Inispalna ti Ulitegna
AMMOM kadi nga adda pasurot ni Jesus a kabagian ni apostol Pablo? *— Ti kabsatna a babai ken ti kaanakanna. Dayta a kaanakanna ti nangispal kenkuana! Ditay ammo ti naganna wenno ti nagan ni nanangna ngem ammotayo ti inaramidna. Kayatmo kadi a maammuan no ania dayta?—
Kasangsangpet laeng ni Pablo idiay Jerusalem manipud iti maikatlo a panagmisionerona. Nalabit tawen 56 K.P. idi. Naaresto ni Pablo ket masapul a mabista. Ngem saan a kayat dagiti kabusorna nga isu ket mabista. Imbes ketdi, kayatda a mapapatay! Gapuna, inggakatda ti panangtambang kenkuana ti agarup 40 a lallaki tapno patayenda.
Ngem naammuan ti kaanakan ni Pablo dayta a plano. Ammom kadi no ania ti inaramidna?—Napanna impulong ken Pablo. Dagus nga imbaga ni Pablo iti maysa nga opisial ti buyot: “Ipanmo daytoy nga agtutubo a lalaki iti komandante ti militar, ta adda ipadamagna.” Ti opisial impanna daytoy iti komandante a ni Claudio Lisias ket imbagana nga adda napateg nga idanon kenkuana ti agtutubo. Idi kinasarita daytoy ni Claudio, imbagana ti amin maipapan iti plano.
Pinakdaaran ni Claudio ti kaanakan ni Pablo: “Dika isarsarita iti asinoman a linawlawagam kaniak dagitoy a banag.” Kalpasanna, pinaayabanna ti dua nga opisial ti buyot ket imbilinna nga ummongenda ti 200 a soldado, 70 a kumakabalio, ken 200 a pumipika tapno agturongda idiay Cesarea. Iti alas nuebe dayta a rabii, dagiti 470 a lallaki sitatalged nga impanda ni Pablo idiay Cesarea iti saklang ti Romano a gobernador a ni Felix. Iti suratna ken Felix, imbutaktak ni Claudio ti plano dagiti Judio a mangpapatay ken Pablo.
Gapuna, napilitan dagiti Judio a sumango ken Pablo iti pangukoman idiay Cesarea tapno idatagda dagiti pammabasolda. Ngem dida napaneknekan nga adda naaramidan ni Pablo a basol. Kaskasdi, di nainkalitegan a naibalud ni Pablo iti dua a tawen. Gapuna, nagapelar a mabista idiay Roma isu a naipan sadiay.—Aramid 23:16–24:27; 25:8-12.
Ania ti masursurotayo iti salaysay maipapan iti kaanakan ni Pablo?— Kasapulan ti tured a mangibaga iti umiso ket no aramidentayo dayta, makaispaltayo ti biag. Nupay ammo ni Jesus nga isu ket ‘ikagkagumaan a papatayen’ dagiti bumusbusor kenkuana, intultuloyna nga impakaammo kadagiti tattao ti maipapan iti Pagarian ti Dios. Imbaga ni Jesus a kasta met laeng ti aramidentayo. Agtungpaltayo ngata? Maaramidtayo dayta no addaantayo iti tured a kas iti kaanakan ni Pablo.—Juan 7:1; 15:13; Mateo 24:14; 28:18-20.
Indagadag ni Pablo iti agtutubo a gayyemna a ni Timoteo: “Itultuloymo nga asikasuen ti bagim ken ti isursurom. Agtalinaedka kadagitoy a banag, ta babaen ti panangaramidmo iti daytoy maisalakanmonto agpadpada ti bagim ken dagidiay agimdeng kenka.” (1 Timoteo 4:16) Awan duadua nga inyaplikar ti kaanakan ni Pablo dayta a pammaregta ti ulitegna. Iyaplikarmo met kadi dayta?
^ par. 3 No adda ubing a kaduayo nga agbasa, ti uged ket pammalagip nga agsardengkayo biit ken paregtaenyo nga iyebkasna ti kapanunotanna.


text:
AGRIINGKAYO! HUNIO 2015
Kayatmo a Nasalsalun-atka?—5 a Banag a Mabalinmo nga Aramiden
Adda epektona iti salun-atmo dagiti ar-aramidem.
Ti Maaramidam Tapno Nasalsalun-atka
Lima a banag a maaramidam itan tapno agbalinka a nasalsalun-at.
Determinasion a Mangtungpal iti Kari
Para kenka, ti kadi pannakarikna iti obligasion a mangtungpal iti karim idi nagkasarka ket kasla kawar a mangbalud kenka, wenno kasla angkla a makatulong tapno agtalinaed a natalna ken natibker ti relasionyo?
Galileo
Idi 1992, adda makapabigla nga imbaga ni Pope John Paul II maipapan iti Iglesia Katolika ken iti panangtratoda idi ken Galileo.
Pannakikamalala
Mawaswas kadi ti panagasawa no makikamalala ti maysa?
Ti Parrot Fish–Makina nga Agar-aramid iti Darat?
Naisangsangayan ken nakapatpateg ti maar-aramidan daytoy nga ikan para kadagiti kadilian.
Maipapan iti Aglawlaw
Gapu kadagiti baro a damdamag, maisaludsodtayo, “Apay a saan a kaya ti tao a pasardengen ti pannakadadael ti aglawlaw?”


text:
LEKSION 26
Kasanomi a Manmanteneren ti Kingdom Hall-mi?
Makita ti nasantuan a nagan ti Dios iti tunggal Kingdom Hall dagiti Saksi ni Jehova. Gapuna, ibilangmi a pribilehio ken napateg a paset ti sagrado a panagdaydayawmi ti panangtaginayon a nadalus, presentable, ken nasayaat ti kasasaad ti Kingdom Hall-mi. Mabalin a tumulong ti amin.
Agdaldaluskami kalpasan ti gimong. Kalpasan ti gimongmi, pagragsakan dagiti kakabsat a dalusan ti Kingdom Hall-mi. Ken maminsan iti kada lawas a madalusan a naimbag dayta. Adda panglakayen wenno ministerial nga adipen a mangorganisar iti panagdalus. Gagangay nga adda sursurotenna a checklist. Adda dagiti agbolboluntario nga agsagad, agnasnas, wenno ag-vacuum, agpunas, agurnos iti tugaw, agdalus iti kasilias, agdalus kadagiti tawa, agibelleng iti basura, wenno agdalus iti arubayan. Ken maminsan wenno ad-adu pay a daras iti makatawen nga adda maaramid a general cleaning. Kaduami dagiti annakmi nga agdalus. Iti kasta, maisuromi ida a mangraem iti lugar a pagdaydayawanmi.—Eclesiastes 5:1.
Tumultulongkami nga agtarimaan. Tinawen a masukimat a naimbag ti uneg ken ruar ti Kingdom Hall. Regular a maar-aramid daytoy tapno makita no adda kasapulan a tarimaanen sakbay a kumaro, iti kasta, maliklikan ti dakkel a paggastuan. (2 Cronicas 24:13; 34:10) Ti nadalus ken nasayaat ti pannakamantenerna a Kingdom Hall ket maitutop a pagdaydayawanmi iti Dios. No makiramankami iti daytoy a trabaho, maipakitami nga ay-ayatenmi ni Jehova ken ipatpategmi ti lugar a pagdaydayawanmi. (Salmo 122:1) Makaipaay met daytoy iti nasayaat nga impresion iti komunidad.—2 Corinto 6:3.
Apay a saanmi a baybay-an ti lugar a pagdaydayawanmi?
Ania dagiti naaramid nga urnos tapno agtalinaed a nadalus ti Kingdom Hall?
Ammuem ti Ad-adu Pay
Ania ti Maar-aramid Kadagiti Taripnong Dagiti Saksi ni Jehova?
Ammuem no kasano ti panagdaydayawmi.


text:
KAPITULO 105
Nausar ti Kayo a Higos a Mangisuro iti Leksion Maipapan iti Pammati
MATEO 21:19-27 MARCOS 11:19-33 LUCAS 20:1-8
TI NAGANGO A KAYO TI HIGOS—LEKSION MAIPAPAN ITI PAMMATI
NASUBOK TI AUTORIDAD NI JESUS
Idi pimmanaw ni Jesus idiay Jerusalem iti malem ti Lunes, nagsubli idiay Betania iti makindaya a sikigan ti Bantay Dagiti Olibo. Mabalin nga imyan iti balay dagiti gagayyemna a da Lazaro, Maria, ken Marta.
Agsapan iti Nisan 11. Nagsubli manen ni Jesus ken dagiti adalanna idiay Jerusalem. Maudi daytan a mapan ni Jesus idiay templo. Maudi metten a panangasabana kadagiti tattao sakbay a selebraranna ti Paskua, rugianna ti Pananglaglagip iti ipapatayna, ken kalpasanna, sanguenna ti pannakabista ken pannakapapatayna.
Iti dalanda manipud Betania a lumasat iti Bantay Dagiti Olibo a mapan iti Jerusalem, nakita ni Pedro ti kayo nga inlunod ni Jesus iti napalabas nga agsapa. “Mannursuro, kitaem!” kinunana, “nagangon ti puon ti higos nga inlunodmo.”
Ngem apay a pinagango ni Jesus ti kayo? Imbagana ti makagapu: “Ibagak kadakayo, no addaankayo iti pammati ken saankayo nga agduadua, saanyonto laeng a maaramid ti kas iti inaramidko iti kayo a higos, no di ket maibagayo pay iti daytoy a bantay, ‘Umaliska ket tumpuakka iti baybay,’ ket mapasamakto dayta. No adda pammatiyo, mapatganto ti amin nga ikararagyo.” (Mateo 21:
Gapuna, idi pinagango ni Jesus ti kayo, impakitana a kasapulan ti pammati iti Dios. Kinunana: “Amin nga ikararag ken dawatenyo, patienyo a naawatyon dagita, ket sigurado a maaddanto kadakayo.” (Marcos 11:24) Nakapatpateg dayta a leksion para kadagiti pasurot ni Jesus! Maitutop la unay dayta kadagiti apostol gapu iti narigat a pakasuotan a dandanin mapasaranda. Adda pay sabali a pakainaigan ti pannakagango ti kayo a higos ken ti kasasaad ti pammati.
Kas iti kayo a higos, makaallilaw ti langa ti nasion ti Israel. Dagiti tattao iti daytoy a nasion nakitulagda iti Dios, ket agparang a tungtungpalenda ti Lintegna. Nupay kasta, impakita ti intero a nasion nga awananda iti pammati ken nasayaat a bunga. Linaksidda pay ketdi ti Anak ti Dios! Gapuna, idi pinagango ni Jesus ti kayo, impakitana no ania ti pagtungpalan daytoy awanan bunga ken awanan pammati a nasion.
Di nagbayag, simreken ni Jesus ken dagiti adalanna iti Jerusalem. Kas iti nakairuamanna, napan ni Jesus idiay templo ket nangisuro. Dagiti panguluen a papadi ken dagiti panglakayen dagiti tattao, a mabalin a mangpampanunot iti inaramid ni Jesus iti napalabas nga aldaw kadagiti agsuksukat iti kuarta, sinubokda ni Jesus: “Nangalaam iti kalintegam a mangaramid kadagitoy a banag? Wenno asino ti nangted kenka iti kasta a kalintegan?”
Simmungbat ni Jesus: “Adda met saludsodek kadakayo. No sungbatandak, ibagak kadakayo no naggapuan ti kalintegak a mangaramid kadagitoy a banag. Naggapuan ti autoridad ni Juan a mangbautisar, idiay langit wenno kadagiti tattao? Sungbatandak.” Ita, dagiti bumusbusor kenkuana ti masubok. Isu a kinunada iti maysa ken maysa: “No ibagatayo, ‘Naggapu idiay langit,’ kunananto, ‘Apay ngarud a saanyo a pinati?’ Ngem no ibagatayo, ‘Naggapu kadagiti tattao,’ ania ti mapasamak kadatayo?” Kasta ti sungbatda ta mabutengda kadagiti tattao, ta patien dagitoy a “ni Juan ket talaga a maysa a propeta.”
Awan ti mapanunot dagiti bumusbusor ken Jesus a maitutop a sungbat, isu a kinunada: “Saanmi nga ammo.” Kinuna met ni Jesus kadakuada: “Diak met ngarud ibaga no naggapuan ti autoridadko a mangaramid kadagitoy a banag.”


text:
BitTorrent
Ti BitTorrent ket nagan ti maysa a client application wenno programa para iti torrent, maysa a pangibingay iti file a protocol a peer-to-peer (P2P), a pinarnuay ni Bram Cohen, maysa a programmer. Nadisenio ti BitTorrent a pagiwaras ken pakaiwarasan ti dadakkel a kantidad ti datos ngem saanna nga apektaran ti kunsumo iti taudan a server ken bandwidth wenno pegges ti network.
Ti orihinal nga aplikasion a BitTorrent ket naisurat iti Python a pagiprograma ket ti taudan a kodigona ket nairurar iti babaen ti Lukat a Taudan a Licensia a BitTorrent. Ti nagan a "BitTorrent" ket dumakdakamat iti protocol a pangiwaras, ti orihinal a pang-cliente nga aplicasion, ket ti tipo a file a
.torrent.
Dagiti silpo ti ruar[urnosen | urnosen ti taudan]
- BitTorrent
- BitTorrent Tracker Support
- Bitgle - the bit torrent search engine powered by Google CSE


text:
Banga, Abagatan a Cotabato
Ti Banga ket maysa a primera klase nga ili iti probinsia ti Abagatan a Cotabato iti Filipinas.
Dagiti baranggay[urnosen | urnosen ti taudan]
Ti Banga ket nabingbingay a politikal iti 22 a barbaranggay.[2]
- Benitez (Pob.)
- Cabudian
- Cabuling
- Cinco (Barrio 5)
- Derilon
- El Nonok
- Improgo Village (Pob.)
- Kusan (Barrio 8)
- Lam-Apos
- Lamba
- Lambingi
- Lampari
- Liwanay (Barrio 1)
- Malaya (Barrio 9)
- Punong Grande (Barrio 2)
- Rang-ay (Barrio 4)
- Reyes (Pob.)
- Rizal (Barrio 3)
- Rizal Poblacion
- San Jose (Barrio 7)
- San Vicente (Barrio 6)
- Yangco Poblacion
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). 1 Hulio 2013. Naala idi Hulio 6, 2014.
- ^ a b "Probinsia ti Abagatan a Cotabato". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 21 Oktubre 2014.
- ^ a b Pakaammo ti Senso ti Filipinas idi 2015 (Ingles) naala idi 10 Hunio 2016
- ^ "Probinsia ti Abagatan a Cotabato". Datos ti Populasion ti Ili. Dibision ti Panagsukisok ti LWUA. Naala idi 21 Oktubre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (Ingles)
- Turay ti Estadistika ti Filipinas (Ingles)
- Dagiti datos ti populasion ti LWUA (Ingles)
- LGPMS (Ingles)
- COMELEC (Ingles)


text:
Kapatagan, Lanao del Norte
Ti Kapatagan ket maysa a maika-2 a klase nga ili iti probinsia ti Lanao del Norte iti Filipinas.
Dagiti baranggay[urnosen | urnosen ti taudan]
Ti Kapatagan ket nabingbingay a politikal iti 34 a barbaranggay.[2]
- Bagong Badian
- Bagong Silang
- Balili
- Bansarvil
- Belis
- Buenavista
- Butadon
- Cathedral Falls
- Concepcion
- Curvada
- De Asis
- Donggoan
- Durano
- Kahayagan
- Kidalos
- La Libertad
- Lapinig
- Mahayahay
- Malinas
- Maranding
- Margos
- Poblacion
- Pulang Yuta
- Quarry
- San Isidro
- San Vicente
- Santa Cruz
- Santo Tomas
- Suso
- Taguitic
- Tiacongan
- Tipolo
- Tulatulahan
- Waterfalls
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). 1 Hulio 2013. Naala idi Hulio 6, 2014.
- ^ a b "Probinsia ti Lanao del Norte". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 19 Oktubre 2014.
- ^ a b Pakaammo ti Senso ti Filipinas idi 2015 (Ingles) naala idi 10 Hunio 2016
- ^ "Probinsia ti Lanao del Norte". Datos ti Populasion ti Ili. Dibision ti Panagsukisok ti LWUA. Naala idi 19 Oktubre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (Ingles)
- Turay ti Estadistika ti Filipinas (Ingles)
- Dagiti datos ti populasion ti LWUA (Ingles)
- LGPMS (Ingles)
- COMELEC (Ingles)


text:
Ania ti Bagi a Manarawidwid Dagiti Saksi ni Jehova?
Ti Bagi a Manarawidwid ket maysa a bassit a grupo a buklen dagiti nataengan iti naespirituan a Kristiano a mangiwanwanwan kadagiti Saksi ni Jehova iti intero a lubong. Adda dua a paset ti trabahoda:
Idadauluanda ti pannakaisagana dagiti naibatay-Biblia nga instruksion babaen kadagiti publikasion, panagtataripnong, ken eskuelaan dagiti Saksi ni Jehova.—Lucas 12:42.
Iwanwanwanda ti sangalubongan a trabaho dagiti Saksi ni Jehova babaen ti panangipaayda iti instruksion iti trabahomi a panangasaba ken panangkitada nga umiso ti pannakausar dagiti naidonar a material a sanikua.
Tultuladen ti Bagi a Manarawidwid ti inaramid “dagiti apostol ken lallakay idiay Jerusalem” idi umuna a siglo, a nangaramidda kadagiti napapateg a desision para iti intero a kongregasion Kristiano. (Aramid 15:2) Kas kadagidiay a matalek a lallaki, dagiti miembro ti Bagi a Manarawidwid ket saan a lider ti organisasionmi. Agpapaiwanwanda iti Biblia ken bigbigenda a ni Jehova a Dios ti nangdutok ken Jesu-Kristo kas Ulo ti kongregasion.—1 Corinto 11:3; Efeso 5:
Siasino dagiti miembro ti Bagi a Manarawidwid?
Idi Marso 2016, dagiti miembro ti Bagi a Manarawidwid ket da Samuel Herd, Geoffrey Jackson, Stephen Lett, Gerrit Lösch, Anthony Morris III, Mark Sanderson, ken David Splane. Agserserbida iti sangalubongan a hedkuartermi idiay Warwick, New York, U.S.A.
Kasano a maor-organisar ti Bagi a Manarawidwid?
Nangbukel ti Bagi a Manarawidwid iti innem a komite a mangiwanwan iti nagduduma a paset ti trabahomi. Agserserbi ti tunggal miembro iti maysa wenno ad-adu pay kadagitoy a komite.
Coordinators’ Committee: Mangas-asikaso kadagiti legal a bambanag ken agresponde no adda didigra, no maidadanes dagiti kapammatianmi gapu iti narelihiosuan a patpatien, ken dadduma pay nga emerhensia a mangapektar kadagiti Saksi ni Jehova.
Personnel Committee: Mangas-asikaso kadagiti urnos para kadagiti miembro ti pamilia ti Bethel.
Publishing Committee: Mangimatmaton iti pannakayimprenta ken pannakaipatulod dagiti literatura a naibatay iti Biblia ken ti panagibangon kadagiti pasdek a pagtataripnongan, translation office, ken pasilidad ti sangay.
Service Committee: Mangiwanwanwan iti trabahomi a panangikasaba iti “naimbag a damag ti pagarian.”—Mateo 24:14.
Teaching Committee: Mangimatmaton iti pannakaisagana dagiti naespirituan nga instruksion a maipaay babaen kadagiti panagtataripnong wenno panaggigimong, eskuelaan, kasta met dagiti audio ken video a programa.
Writing Committee: Mangimatmaton iti pannakaisagana dagiti naespirituan nga instruksion a maipapaay babaen iti nayimprenta a publikasion ken iti website-mi ken mangiwanwanwan iti trabaho a panagipatarus.
Malaksid iti panangasikaso iti trabaho kadagitoy a komite, linawas nga agmiting ti Bagi a Manarawidwid tapno pagsaritaan dagiti kasapulan ti organisasion. Kadagitoy a miting, pagsasaritaan dagiti miembro no ania ti kuna ti Kasuratan, ken agpaiwanwanda iti nasantuan nga espiritu ti Dios, nga ikagumaanda ti mangaramid kadagiti nagkaykaysa a desision.—Aramid 15:25.
Siasino dagiti katulongan ti Bagi a Manarawidwid?
Dagitoy ket mapagtalkan a Kristiano a tumultulong kadagiti komite ti Bagi a Manarawidwid. (1 Corinto 4:2) Addaan dagitoy iti abilidad ken kapadasan iti trabaho nga as-asikasuen ti komite a nakaitudinganda, ken tabtabunuanda ti linawas a miting dayta. Nupay saanda a makiraman iti panagdesision, mangipapaay dagitoy a katulongan kadagiti napapateg a singasing ken impormasion, mangipatungpal iti desision ti komite, ken mangmonitor kadagiti resulta ken nagrang-ayan dagita a desision. Mabalin nga ibaon met ida ti Bagi a Manarawidwid a bumisita kadagiti kakabsatmi iti nagduduma a paset ti daga wenno agpaset kadagiti taripnong a kas kadagiti tinawen a miting wenno panagturpos ti Gilead.
Ammuem ti Ad-adu Pay
Apay nga Adda Organisasion ti Dios?
Ibaga ti Biblia no apay ken kasano a naorganisar dagiti pudno a Kristiano.
Ania ti Akem ti Bagi a Manarawidwid Dagiti Saksi ni Jehova Ita?
Idi umuna a siglo, ti bassit a grupo dagiti lallakay ken apostol ti nagserbi kas bagi a manarawidwid iti kongregasion Kristiano. Komusta met ngay ita?
Masuelsuelduan Kadi Dagiti Lider Dagiti Saksi ni Jehova?
Adda kadi tao a lidermi? Siasino dagiti agserserbi kas ordinado a ministro?


text:
Isla
Ti maysa nga isla wenno puro ket ti aniaman a pirgis ti sub-kontinental a daga a napalikmutan babaen ti danum. Dagiti bassit unay nga isla a kas dagiti langa ti mangrugrugi nga agparparang a daga kadagiti atol ket mabalin a matawagan a kas dagiti bassit a puro. Ti pannakaigrupo ti heograpiko wenno heolohiko a mainaig nga is-isla ket tinawtawagan ti maysa a purpuro, a kas ti Filipinas.
Ti maysa nga isla ket mabalin a maipalawag a kasta urayno ti kadda ti artipisial a rangtay ti daga, kas pagarigan ti Singapur ken ti bukodna a causeway, wenno ti nadumaduma a delta ti is-isla ti Olanda, a kas ti IJsselmonde. Adda pay dagiti luglugar a mangtalinaay ti "isla" kadagiti naganda para kadagiti naipakasaritaan a rason kalpasan ti pannakaikapet iti dakdakkel a masa ti daga babaen ti nalawa a rangtay ti daga, kas iti Isla ti Coney wenno ti Isla ti Coronado. Iti pay pannakaibaga, no ti pirgis ti daga ket naisina manipud ti nangruna a daga babaen ti kanal nga inaramid ti tao, kas pagarigan ti Peloponnese babaen ti Kanal Corinth, daytoy ket kadawyan a saan a naikeddeng a kas maysa nga isla.
Adda met dagiti dua a nangruna a kita ti is-isla: kontinental nga is-isla ken maipapan ti taaw nga is-isla. Adda pay dagiti artipisial nga isla.
Pagiddiatan ti is-isla ken dagiti kontinente[urnosen | urnosen ti taudan]
Ti Greenland ket isu ti kadakkelan nga isla iti lubong [1] nga addaan iti kalawa iti sumorok a 2.1 a riwriw km², bayat a ti Australia, ti kabassitan a kontinente iti lubong[2] ket addaan iti kalawa iti 7.6 a riwriw km², ngem awan ti alagaden ti kadakkel a mangigiddiat kadagiti isla kadagiti kontinente,[3] wenno dagiti bassit a puro.[4] Adda met paggiddiatan dagiti isla ken dagiti kontinente kadagiti termino iti heolohia. Dagiti kontinente ket nakatugawda iti kontinental a lithosperio a paset daytoy dagiti tektoniko a plata a tumtumpaw iti ngato ti nalunag a manto ti Daga. Ti Oseaniko a nga ukis ket paset pay dagiti tektoniko a plata, ngem napuspusekl ngem ti kontinental a litosperio, isu a daytoy ket nababa a tumpaw iti manto. Dagiti isla ketsaan dagitoy a pagpaatiddog ti aseaniko nga ukis (kas ti bulkaniko nga is-isla) wenno heolohiko dagitoy a paset ti kontinente a nakatugaw iti kontinental a litosperio (kas iti Greenland).[5] Daytoy ket agpayso para iti Australia, a nakatugaw iti kontinental a litosperio ken ti tektoniko a plata.
Dagiti nagibasaran[urnosen | urnosen ti taudan]
- ^ "Joshua Calder's World Island Info". Worldislandinfo.com. Naala idi Hulio 29, 2011.
- ^ "Australia: Island or Continent?". Worldislandinfo.com. Naala idi Abril 10, 2012.
- ^ Brown, Mike. How I Killed Pluto and Why It Had It Coming. New York: Random House Digital, 2010. ISBN 0-385-53108-7
- ^ Royle, Stephen A. A Geography of Islands: Small Island Insularity. Psychology Press, 2001. pp. 7–11 ISBN 1-85728-865-3
- ^ "What is the difference between an island and continent". Wiki.answers.com. 2010-01-11. Naala idi 2013-05-02.
Dagiti silpo ti ruar[urnosen | urnosen ti taudan]
- Midia a mainaig iti Is-isla iti Wikimedia Commons
- Dagiti inadaw a sasao a mainaig iti Is-isla iti Wikiquote (Ingles)
- Pannakaipalawag iti isla
- Listaan dagiti isla


text:
Bantay Iriga
Ti Bantay Iriga, naamammuan pay a kas ti Bantay Asog, ket maysa kadagiti aktibo a bulkan ti Filipinas, idiay probinsia ti Camarines Sur, iti Filipinas.
Ti Bantay Iriga ket maysa nga estratobulkan ken agarup a maysa a kilometro manipud idiay Danaw Buhi. Daytoy ket agtayag iti 1,196 m (3,924 ft) nga addaan iti diametro iti babana iti 10 kilometro.[1][2]
Ti Iriga ket bimtak idi 1628 ken idi1642.[2] Ti Iriga ket kadawyan a naamammuan para kadagiti preatiko a panagbettakna.
Kitaen pay[urnosen | urnosen ti taudan]
- Dagiti mabalin nga aktibo a bulkan ti Filipinas
- Dagiti di aktibo a bulkan ti Filipinas
- Instituto ti Bulkanolohia ken Seismolohia ti Filipinas
- Siudad ti Iriga
Dagiti nagibasaran[urnosen | urnosen ti taudan]
- ^ a b c "Iriga". Programa ti Global a Bulkanismo. Instituto ti Smithsoniano. Naala idi 2011-09-17.
- ^ a b "Bantay Iriga". Instituto ti Bulkanolohia ken Seismolohia ti Filipinas (PHIVOLCS). Naala idi 2011-09-17.


text:
Ania ti Kuna ti Biblia Maipapan iti Wayawaya nga Agpili? Konkontrolen Kadi ti Dios ti Gasatmo?
Sungbat ti Biblia
Padpadayawannatayo ti Dios babaen ti panangtedna kadatayo iti wayawaya nga agpili, isu a nawayatayo nga agdesision imbes a ti Dios wenno ti gasat ti mangikeddeng iti aramidentayo. Kitaem no ania ti isursuro ti Biblia.
Ti Dios pinarsuana ti tao iti ladawanna. (Genesis 1:26) Gapu iti dayta, addaantayo iti abilidad a mangiparangarang iti ayat ken hustisia, saan a kas kadagiti animal nga iturturong ti nainkasigudan a panunotda. Ken kas iti Namarsua kadatayo, addaantayo iti wayawaya nga agpili.
Posible a maammuantayo ti masakbayantayo. Iparparegta ti Biblia a ‘pilientayo ti biag babaen ti panagimdeng iti [timek ti Dios],’ kayatna a sawen, babaen ti panagtulnog kadagiti bilinna. (Deuteronomio 30:19, 20) Awan serserbi daytoy a tukon, ken naulpit pay ketdi ti Dios, no awanantayo iti wayawaya nga agpili. Imbes a pilitennatayo nga agtulnog, siaayat a kinuna ti Dios: “O no koma laeng pudno nga ipangagmo dagiti bilinko! Iti kasta ti talnam agbalin a kas iti maysa a karayan.”—Isaias 48:18.
Ti panagballigi wenno pannakapaaytayo ket saan nga inkeddeng ti gasat. No kayattayo ti agballigi iti ar-aramidentayo, masapul nga ipakattayo ti amin a kabaelantayo. “Isuamin a masarakan ta imam nga aramiden,” kuna ti Biblia, “aramidem buyogen ti mismo a bilegmo.” (Eclesiastes 9:10) Kunana pay: “Dagiti gakat daydiay nasaet sigurado a mangipaay iti pagsayaatan.”—Proverbio 21:5.
Ti wayawaya nga agpili ket napateg a sagut ti Dios, ta daytoy ti mangtignay kadatayo a mangayat kenkuana iti ‘intero a pusotayo’—gapu ta dayta ti kayattayo.—Mateo 22:37.
Saan kadi a konkontrolen ti Dios ti amin a banag?
Pudno nga isursuro ti Biblia a ti Dios ket Mannakabalin-amin ken ti pannakabalinna ket saan a kabaelan a lapdan ti siasinoman. (Job 37:23; Isaias 40:26) Nupay kasta, saanna nga us-usaren ti pannakabalinna a mangkontrol iti amin a banag. Kas pagarigan, kuna ti Biblia a ti Dios ‘winatwatna ti panagteppel’ iti nagkauna a Babilonia, a kabusor ti ilina. (Isaias 42:14) Kasta met laeng ita, inkeddengna nga an-anusan dagidiay mangus-usar iti wayawayada nga agpili a mangdangran kadagiti sabsabali. Ngem saan nga agnanayon a kasta ti aramiden ti Dios.—Salmo 37:10, 11.
Ammuem ti Ad-adu Pay
Ap-apektaran Kadi Dagiti Bituen ti Biagmo?
Adu ti agpabalakad ken agpaiwanwan iti astrolohia. Talaga kadi a matulongandatayo dagiti bituen?
Naikeddeng Kadin ti Ipapataytayo?
Apay nga ibaga ti Biblia nga adda “tiempo ti ipapatay”?
Kayat ti Dios ti Makisinninged Kenka
Kasano no mamatika iti Dios ngem mariknam nga adayoka kenkuana?
Kabaelan Kadi ti Diablo a Kontrolen Dagiti Tattao?
Kasano a ti Diablo impluensiaanna dagiti tattao ken no kasanom a maliklikan dagiti palab-ogna?


text:
Sungbat Dagiti Saludsod Maipapan iti Biblia
Posible kadi a matarusan ti Biblia?
Ti Biblia ket Sao ti Dios. Nayarig dayta iti surat a naggapu iti naayat nga Ama. (2 Timoteo 3:16) Nailawlawag iti Biblia no kasanotayo a maay-ayo ti Dios, no apay nga ipalpalubosna ti kinadakes, ken ania ti aramidenna iti masanguanan para kadagiti tattao. Ngem dagiti mannursuro iti relihion, binallikugda dagiti pannursuro ti Biblia, isu nga adu a tattao ti agkuna a dida maawatan ti Biblia.—Aramid 20:29, 30.
Kayat ni Jehova a Dios a maammuantayo ti kinapudno maipapan kenkuana. Dayta ti rason nga intedna ti maysa a libro a matarusantayo.—Basaem ti 1 Timoteo 2:3, 4.
Kasanom a matarusan ti Biblia?
Malaksid iti panangtedna iti Biblia, nangipaay met ni Jehova iti tulong tapno matarusantayo dayta. Imbaonna ni Jesus a mangisuro kadatayo. (Lucas 4:16-21) Tinulongan ni Jesus dagiti dumdumngeg kenkuana a mangtarus iti Kasuratan ta sinaggaysa nga insalaysayna ti kada bersikulo.—Basaem ti Lucas 24:27, 32, 45.
Binuangay ni Jesus ti kongregasion Kristiano tapno maitultuloy ti trabaho nga inrugina. (Mateo 28:19, 20) Ita, dagiti tattao ket tultulongan dagiti pudno a pasurot ni Jesus a mangtarus iti isursuro ti Biblia maipapan iti Dios. No kayatmo a matarusan ti Biblia, maragsakan dagiti Saksi ni Jehova a tumulong kenka.—Basaem ti Aramid 8:30, 31.
Ammuem ti Ad-adu Pay
Ti Biblia—Libro a Naggapu iti Dios
Kasano a matulongannaka ti Biblia a mangrisut kadagiti parikutmo? Apay a mapagtalkam dagiti padtona?
Panangbirok iti Tulong Tapno Maawatan ti Biblia
No nadisenio ti Biblia a nalaka a maawatan, apay a kasapulam latta ti tulong tapno maawatam dayta?


text:
KAMALIG
Ti Radio a kas Behikulo iti Panagsaknap ti Daniw-Amianan
JM Agpalo, Jr.
Tawid News Magasin
“Puwede kaya natin gamitin ang radyo? Hindi lang Tagalog, English at Iluko, kundi pati na rin ang ibat-ibang lenguahe ng Hilagang Luzon. Bigyan mo nga ako ng aydea…” Daytoy ti inyarungaing ni Francis “Butch” Macansantos, coordinator for Cordillera Administrative Region, National Commission for the Culture and the Arts. Dinawat ni apo Macansantos ti opinionko.
“Para sa Daniw-Amianan? Bakit hindi?” Insungbatko a dagus.
Imbagana ti pannakariing koma ti Bukanegan. Ti pannakaibasa dagiti daniw-amianan a kas iti Iluko, Nabaloi, Pangasinense, Kankanaey, Bolinawon, Kalanguya ken dadduma pay.
(Iti kaudian ngamin a Poetry Reading a napasamak idiay UP Baguio, saan laeng a Tagalog ken English ti naibasa no dipay ket Iluko, Pangasinense, Kankanaey, Bolinawon, Zambal, Kalanguya, ken Nabaloi iti tema a PANAGSUBLI. Panagsubli iti bukod a dila.)
Imbagak a napasamaken dayta. Saan laeng nga iti Baguio no di pay ket iti Pangasinan, La Union ken Ilocos Sur. Ngem naisardeng laeng gapu iti “pannakaisakripisio dagiti mannaniw.” No adda ti sukat ti plete ken kopunban ni mannaniw, posible nga agbanag a narangpaya. Ngem no awan, amangan no agunget manen daydi Jose “Pepot” Ilagan.
“Lukdityo, diyo met ibaba unay a ti katatao dagiti mannurat nga Ilokano. Propesional met dagiti mannurat. Karbenganda met a mabayadan dagiti putarda a a kas maysa a propesional.” Daytoy ti balakad daydi Pepot kadakami (kaduak daydi Bagnos Cudiama). Kaadduanna ngamin iti pikpik laeng ti sukat ti translation idi daydi apo Bagnos. Ngem idi binuangaymi B & J Iluko Writings and Translation Services, awanen iti libre.
Sadiay La Union, kastoy met laeng iti imbalakadko kadagiti grupo dagiti agtutubo a mannaniw iti La Union, Pangasinan kern Ilocos Sur iti programada iti radio. Agasem met daytan, naglatak ti programa a pannakaibasa dagiti daniw-amianan, isu a nagadu ti sponsors ti programa. Napaliiw pay dagitoy a mannaniw a saan a mapan iti estasion ti radio dagiti donasion iti programa no di ket iti store ti sumagmamano nga empleado ti estasion. Siiimatang pay dagitoy a mannaniw. Idinto ta uray koma la sukat ti plete wenno bayad ti maysa a kopunban ti maited met ti radio kadakuada.
“Lukdityo, diyo met ibaba unay a ti katatao dagiti mannurat nga Ilokano. Propesional met dagiti mannurat. Karbenganyo met a ti mabayadan…!” Imbalakadko kadagitoy a mannaniw. Kalpasan iti makalawas, naisardengen ti programada.
Kaasi met dagitoy nga agtutubo. Maayabanda nga agdaniw kadagiti parambak, a kas iti piesta iti ili wenno barangay ngem awan iti awatenda. Di man la masukatan ti pleteda.
Saan a kuestion ditoy ti bayad. Awan ti agpabayad no talaga nga awan ti pagbayad. Ngem no makita a maar-aramat laeng dagiti mannurat para iti bukod nga interest dagiti sumagmamano, sabalin a saritaan daytoy a banag.
Kadagiti Poetry Reading a dinar-ayak, nagbayadda iti PhP 2000.00-2500.00, naikkat payen ti withholding tax. Di rumbeng a mabayadan met dagiti agdaniw ken panelist iti radio, saan? No bukodda ti pagpleteda mapan iti estasion, lalo ket rabii, sinno ngarud ti mayat? Laloket naglam-ek ditoy Baguio iti rabii? Wenno saan met ket panagtutudo?
Pakpakauna iti katengngaan ti 1980’s idi kiniddaw ni Manong Bobby Gutierrez, ti King of Ilocano Songs nga agsuratak iti Bukanegan. Isuna ti direktor itoy a programa. Mai-dubbing iti Mt. Province Broadcasting Corporation ken maipatangatang kadagiti dadakkel a radio station iti Northern Luzon a kas iti DZEA, Laoag City; DZNS, Vigan, Ilocos Sur; DZPA, Bangued Abra; DZWT, Baguio City; DWRB, Bayombong Nueva Vizcaya; DZCB, Tuguegarao; ken dua pay nga estasion iti radio iti Alaminos, Pangasinan ken iti Isabela. Pinadaspadasko met. Sumagmamano laeng. (Basaen iti Iluko.com, Bukanegan ti ehemplo a sinuratko, ken naipatangatang met la daytoy kadagiti nasao a radio)
Arintapusen ti 1980’s idi inrengreng manen ni Lito Pizarro, ti simmukat a nangidirek ti Bukanegan idi inatake iti sakit ni Manong Bobby. Tulongak kano ni Amor Cabaccang. Nagsuratak ngem nabattaway. Ti dakkel a ginggined idi 1990 ti nangpasardeng kaniak nga agsurat. Nagnaedkami a sangapamilia sadiay Sual, Pangasinan.
Nagsubliak nga agsurat iti radyo. Full time (1991-1997). Ngem awanen ti Bukanegan. Ketdi, insingasingko iti kinaadda ti programa a maipatangatang dagiti daniw. Nagaramidak iti adu a daniw, ken nagusarak iti adu nga alias. Nalatak daydi a programa, ken adu ti nagaramid ken nangipatulod iti daniwda.
Kalpasan ti reorganisassion ti korporasion, ken pannakabaliw ti saadenmi a kas empleado, ken pannakaikkat dagiti benepisio a rumbeng nga awatenmi, insardengkon ti nagsurat iti daniw. In-nut met a natay ti programa nupay masukansukat ti naghost.
Ti saludsod ket epektibo kadi ti radio a kas behikulo ti dur-as ti daniw-amianan?
Saan laeng nga epektibo no dipay ket napakaepektibo.
Kinapudnona, ket sakbay nga inaramid ni Peter La. Julian a librona a napauluan iti Come Again Stranger/Umayka Manen Ganggannaet, dagiti dandaniwna iti English ken Iluko, ket immuna a rinabii a naibasa iti estasion iti radio.
Kuna ti coordinator a tumulong ti NCCA a mangited iti pinansial.
Ket dagitoy dagiti sangoen a paggastosan:
1) ti estasion ti radio ---
a) ta posible a block time ti maaramid. Bayadan dayta nga oras. Medo nakipet laeng daytoy a sistema, ta agparang a maysa laeng nga estasion ti pakadengngegan ti programa. Nagastos pay.
b) no ti radio a serken a maitulag nga agbalin ti programa a kas regular a programa iti radio, napinpintas. Ken napinpintas pay no mailako ti programa kadagiti affiliates ken kaalliado ti estasion nga estasion ti radio. Nalawlawan no kuan ti sakupen ti programa. Dua kadagiti estasion ti radio iti iti Baguio iti agprodprodius kadagiti programa nga ilakoda kadagiti kaaliadoda/affiliates a kas iti drama ken dadduma pay a pormat. Ti DZWX a maiwaras/mailako kadagiti amin a bombo radio stations iti Amianan a Luzon, ken ti Mt. Province Broadcasting Corporation a suplayer ti drama ken dadduma pay a programa kadagiti dinakamatko a radio stations. No daytoy ti mapasamak, sakupenna aminen a probinsia iti amianan. Makunan a napakaepektibon ti radio a kas behikulo iti dur-as ti daniw-amianan.
2) masapul met a masukatan ti pagplete dagiti umay agdaniw ken dagiti panelist
a) uray pagtaksi laeng met a mapan ken agawid
b) dika makaawis iti agdaniw/agpanelist iti poetry reading no dida
mabayadan, lalo ket siertoek a rabii ti maited nga slot ta daytoy laeng a kanito iti nawaya nga ere kadagiti estasion
c) napasamak iti lokal a telebision ti poetry reading ngem gapu iti kinaawan ti sukat ti bannog dagiti mannurat ken panelist, narigatda nga agawis ket naisardeng ti programa (dimmar-ayak met naminsan, nagnagnaak a napan, nagnagnaak pay a nagawid)
d) uray rabii ti ere wenno pannakaipatangatang ti programa, napinpintas pay ta ad-adu iti dumngeg. Makumikom dagiti tao iti aldaw, ken agawen ti telebision. Iti rabii a kaniton ti pannaturog, dumngeg nga umuna dagiti tao iti radio sakbay a maturogda, lalo no kalpasan a maipatangatang ti daniw ket adda ti makiddaw a kankansion-Ilokano.
3) ken dadduma pay a paggastosan iti (materials ken dadduma pay)
Dadduma pay a pakarikutan:
a) nasken ti panangadal nga umuna kadagiti posible ken rumbeng a mapasamak
b) nasken iti pannakapaadda iti target a panawen ken budget dayta a panawen.
No innem a bulan nga ere wenno makatawen, masapul nga addan dagitoy a
sidadaan sakbay a rugian ti programa
c) saan a dagiti laeng mannurat ti maawis no dipay ket amin: estudiante,
titser ken amin-amin. ###
Thursday, February 17, 2005
Daniw-Amianan iti Radio?
KAMALIG


text:
Estoria 13: Abraham—Gayyem Ti Dios
MAYSA kadagiti lugar a napan nagtaengan dagiti tattao kalpasan ti Layus ti napanaganan Ur. Nagbalin nga importante a siudad dayta, ngem dagiti tattao sadiay nagdaydayawda kadagiti ulbod a didiosen. Saanda a kas ken Noe ken ni Sem nga anakna, nga intultuloyda ti nagserbi ken ni Jehova.
Kamaudiananna, 350 a tawen kalpasan ti layus, natayen ni matalek a Noe. Dua laeng a tawen dayta kalpasan a naiyanak ti tao a makitkitayo iti daytoy a retrato. Isut’ tao a naisangsangayan unay iti Dios. Abraham ti naganna, ken isut’ nagian agraman pamiliana idiay siudad ti Ur.
Maysa nga aldaw kuna ni Jehova ken ni Abraham: ‘Pumanawka iti Ur ken kadagiti kakabagiam, ket mapanka idiay ili nga ipakitak kenka.’ Nagtulnog kadi ni Abraham iti Dios? Wen. Kanayon a nagtulnog ni Abraham iti Dios. Isut’ gapuna nga isut’ naawagan gayyem ti Dios.
Ni Tare nga ama ni Abraham ti kimmuyog kenkuana idi pinanawanna ti Ur. Kasta met ken Lot a kaanakanna, ken, siempre, ni Sara nga asawana. Idi kuan, dimtengda amin idiay lugar a managan Haran, a sadiay a natay ni Tare.
Di nagbayag, pinanawan ni Abraham ken ti pamiliana ti Haran ken napanda idiay daga a Canaan. Idiay kuna ni Jehova: ‘Isu daytoy ti daga nga itedko kadagiti annakmo.’
Tinulongan ti Dios ni Abraham a gapu itoy immadu ti karnerona ken ginasut dagiti adipenna. Ngem isu ken ni Sara awan annakda.
Idi 99 ti tawenen ni Abraham, kuna ni Jehova: ‘Inkarik nga agbalinkanto nga ama ti adu a nasnasion dagiti tattao.’ Ngem kasano ngay daytoy, idinto a ni Abraham ken Sara saandan a mabalin ti aganak?
Genesis 11:27-32; 12:1-7; 17:1-8, 15-17; 18:9-19.
Dagiti Saludsod
- Ania a kita ti tattao ti agnanaed iti siudad ti Ur?
- Siasino ti lalaki iti ladawan, kaano a nayanak, ken pagnanaedanna?
- Ania ti imbaga ti Dios nga aramiden ni Abraham?
- Apay a naawagan ni Abraham a gayyem ti Dios?
- Siasino ti kimmuyog ken ni Abraham idi pinanawanna ti Ur?
- Ania ti kinuna ti Dios ken ni Abraham idi nakadanon iti daga a Canaan?
- Ania ti inkari ti Dios idi agtawenen iti 99 ni Abraham?
Kanayonan a salsaludsod
- Basaenyo ti Genesis 11:27-32.
Agkapin-ano da Abraham ken Lot? (Gen. 11:27)
Nupay ni Tare ti naibaga a nangipan iti pamiliana idiay Canaan, kasanotayo nga ammo a ni Abraham ti talaga a nangyussuat iti daytoy nga iyaakar, ken apay? (Gen. 11:31; Ara. 7:2-4)
- Basaenyo ti Genesis 12:1-7.
Ania ti innayon ni Jehova iti Abrahamiko a tulag idi nakadanon ni Abraham idiay Canaan? (Gen. 12:7)
- Basaenyo ti Genesis 17:1-8, 15-17.
Idi agtawenen iti 99 ni Abram, ania ti naisukat iti naganna, ken apay? (Gen. 17:5)
Aniada a bendision iti masanguanan ti inkari ni Jehova ken ni Sara? (Gen. 17:15, 16)
- Basaenyo ti Genesis 18:9-19.
Iti Genesis 18:19, ania dagiti responsabilidad dagiti amma? (Deut. 6:6, 7; Efe. 6:4)
Ania ti inaramid ni Sara a mangipakita nga awan ti mailimedtayo ken ni Jehova? (Gen. 18:12, 15; Sal. 44:21)
Ammuem ti Ad-adu Pay
Ania ti Masursurotayo ken Abraham?
Kasano nga impakita ni Abraham ti kinaimbag iti sabsabali? Ammuenyo babaen ti panangi-download-yo iti ladawan ken panangbasayo iti estoria ti Biblia.


text:
Eugene O'Neill
Ni Eugene Gladstone O'Neill (Oktubrer 16, 1888 – Nobiembre 27, 1953) ket maysa nga Amerikano a dramaturgo ken nagunggunaan ti Premio Nobel iti Literatura idi 1936. Dagiti natituloan ti daniw a pabuyana ket maysa kadagiti immuna a nangiyaammo ti Amerikano a drama a pamay-an iti realismo nga immuna a naitaripnong ti Ruso a dramaturgo a ni Anton Chekhov, ti Norwego a dramaturgo a ni Henrik Ibsen, ken Sueko a dramaturgo a ni August Strindberg. Dagiti pabuyana ket maysa kadagiti immuna a nagiraman kadagiti bitla iti bukod a pagsasao ti Amerikano ken nagiraman kadagiti karakter iti barayubay ti kagimongan, a dagitoy ket agsagsagaba a mangtaripato kadagiti namnama ken aspirasion, ngem naapdayda met laeng iti panakapaay ken panagladladingit.Ni O'Neill ket nagsurat ti maysa laeng a nadayag a komedia (Ah, ti Kaatapan!).[1][2] Gangani amin dagiti pabuyana ket adda dagiti nairaman a trahedia ken kinabukodan a pesimismo.
Dagiti nagibasaran[urnosen | urnosen ti taudan]
- ^ The New York Times, Agosto 25, 2003: 'Ti Dramaturgo a Teatro ti sumaruno a tawen ket agipabuya ti komedia ni O'Neill, Saludsodek kenka Tattan, maysa a komedia a naibatay ti Hedda Gabler ni Ibsen."
- ^ The Eugene O'Neill Foundation newsletter: "Saludsodek kenka Tattanu, a mairaman ti Ti Agpelpelikula aTao, ... ket isu laeng ti nabati a komedia kadagiti kinasapa a panwen manipud kenni O’Neill."


text:
TSOKOLATE TI BIAG
Padasentay’ man nga ikkan ti kaipapanan dagiti nagduduma a maregmeg ti balitok a nasagapko iti maysa nga electronic mail a dimteng iti inboxko.
Ti maregmeg ti balitok a kunkuna ket dagiti pagsasao manipud iti sabali a nasion. Pagsasao dagiti lumaud a nasion. Dagitoy a pagsasao a mangipaay iti pagpampanunotan ti asinoman tapno ad-adda pay a magaw-idan ti balligi iti biag.
Adtoyda ngarud:
1. TAPNO MAPALAG-ANANKA, MANGLIPATKA
Babantot met ngamin ti biag ti gumurgura wenno a adda ti kagurgurana. No aw-awitem dayta a gura saan a nawaya ti baddekam no agkuros manen iti dana. Kasla dagsen ti biag ti kastoy. Isu a tapno mapalag-anan ti dagsen ti barukong, nasken a mamakawan, saan?
2. PAKANEM DAYTA PAMMATIM TAPNO MATAYEN DAYTA PANAGDUADUAM.
Mayat met a word play. Isu met la nga isu daytoy daytay---NO KABAELANDA, KABAELAK MET! Wen met a. No kayada a ket kayam met. Apay awan kadi ti panagtalekmo dayta bagim? Apay a dimo tuladen dayta nay sangkabaga a “kayang-kaya!” Ti panagpanunot iti positibo a banag ket isu ti tulbek ti yaasenso ken ingangato ti moral ken itatanor dagiti naraniag nga inar-arapaap
3. KAYKAYAT TI DIOS TI NAESPIRITOAN A BUNGA NGEM TI NARELISYOSOAN A LAMUT
Nasaysayaat ti aramid ngem ti sao. Uray no amenka nga amen dita, wennio alleluyaka nga alleluia, wenno praise the Lord a praise the lord, no dika met ammo a taliawen ti padam a tao, awan ti serbina dayta a panamati. Uray no rosarioka a rosario no rumuarka iti simbaan ket bugkawam ken pagsawsaw-am met laeng dagiti katulongmo wenno ti agpalpalama kenka, aysus!
Santong kabayo, banal na aso, nanginginig ako, hi-hi-hi-hi!
Mabalin met a yaplikar daytoy iti adda iti tao ti aramid, adda iti Dios ti kaasi. Isu a nangnangruna met laeng ti tignay ngem ti sao. Napigpigsa ti aramid ngem ti sao. Nasaysayaat ti agtrabaho ngem ti sao a sao.
4. ADDA DAGITI SUMAGMAMANO A NAIRUT TI PANANGIKAWESDA TI LIMBODA
Kuna dagiti Anggalog: huwag mong dibdibin, lilipas din yan! Husto met saan? Masyadona a sinersyoso ti parikutna ket nagtinnag la ket ngarud a nadadael ti utekna.
No maminsan, ti nadagsen a parikut ket dadaelenna met ti emosion, panagpampanunot ken yaw-awanna ti trabaho.
Ad-adun no kua ti panawen a ti la agpampanunot ti ubraen no apay a dimteng dayta.
Ngem no ipaigidmo pay la dayta, ket sangoem ti agdama, wenno sangoem no kasano nga ibalat dayta, mapukaw.
5. SUMAGMAMANO A KALLAYSA TI NAARAMID SADIAY LANGIT, NGEM NASAYSAYAAT NO AMIN A KALLAYSA KET AGTALINAED DITOY DAGA.
Saan a ti engrande a kallaysa ti kangrunaan iti panaglantip ti dua a puso no di ket ti panagdennada iti tungpal biag.
Adda dagiti sumagmamano a nalalatak a tattao nga engrande ti kallaysada ngem nagtinnag met laeng iti inda panagsina. Adu met dagiti nanumo ti kallaysada ngem nagtalinaedda a naurnos ken nabunga ti binangonda a pamilia.
`
6. URAY NGATA KABAELAM A PARSUAEN TI SIBUBUKEL NGA UNIBERSO ITI LAS-UD TI LIMA NGA ALDAW, SAAN LATTA A NAPINTAS A BAGBAGAAM TI DIOS.
Dua nga interpretasion ti masiripko. Umuna, adda ngamin dagiti agtutuok, marigrigatan, a mangdillaw iti Dios no apay a madusdusa. No apay a dumteng kadakuada dayta a pannubok ti biag. Ngem dida man la ammo a saan a suboken ti Dios ti pinarsuana a saan a kabaelan dayta a pinarsua. Dagiti pannubok ket saan a pannusa no di ket sabali pay nga addang iti nasaysayaat a klase ti panagbiag. Ngarud, saan koma a pabasolen ti Dios no adda ti dumteng a pannubok, didigra ken aminen a tuok.
Maikadua, kas maysa a co-creator ti nagannak, ta isuda la ngarud iti nangipasngay iti anak, well, saan siguro a napintas a dagiti annak ti masurot ti kayatda lalo no dagitoy ket menor de edadda pay laeng. Ken saan siguro a napintas a buyaen nga ipatom a nalalaingka nga adayo nga anak ngem kadagiti nagannak kenka. Ken kangrunaanna, saan a napintas a buya no dimo dayawaen da inam ken amam.
7. TUMALIAW ITI LIKUDAN TI LADINGIT, ITI AGLAWLAW KEN NI DANAG, IDINTO TA ITI NGATO NI PAMMATI
Inladawanna met laengen, saan? Kadagiti agladladingit, pampanunotenda no apay a dimteng dayta iti biagda. Isip nga isip dayta. Panunot a panunot. Lagip a lagip.
Kastoy met laeng ti panagdandanag.
Iti kadadanag wenno kalalagip, malipatan no kua iti tumangad sadi langit. Malipatanda iti umararaw iti tarabay manipud iti Mannakabalin. Iti itatangad, posible a lumag-an ti aw-awiten ta awan iti asinoman nga agtuktok iti puso ti Mannakabalin a saan a mapatgan.
8. TI AGTAKDER ITI TENGNGA ITI KALSADA KET PUDNO LA UNAY A NAPEGGAD. MABALIN A MADUNGPARKA TI LUGAN MANIPUD ITI AGSINNUMBANGIR A PUNGTO.
Isu met laeng daytoy daytay pagsasao Iluko a DIMO IPAET DAYTA BAGIM ITI BAET TA DIKANTO KET MALANGDET.
Daytoy dagitay biangot. Dagiti mannakibiang la unay. Uray no saan a maiparbeng a sumngat ket sumngat latta. Pagangayanna, isun ti madaksan. Saan a panagpanunot iti umno ken saan ti kastoy nga aramid.
9. DAGITI BALIKAS TI TAWA TI PUSO.
Isu met laeng daytoy daytay nay, NO ANIA TI LINAON TI NGIWATNA, ISU MET TI PUSONA.
No ania dagiti balikas, termino ken wagas ti panangibalikas, mabasa ditoy ti katatao ken kinaasino ti maysa a tao.
10. TI MANAGDUADUA A TAO, URAY TI SURAT ITI PADER KET IBAGANA A TINULAD.
Dagitoy dagitay awan ti panagtalekna iti padana a tao? Mabalin a kasta.
Mabalin met a dagitoy dagitay a managimon la unay nga asawa, saan?
Kinaawan ti panagtalek ti tumtumboken daytoy a pagsasao. Ket natural laeng a ti tao nga awan iti panagtalekna iti padana a tao, awan met ti panagtalekna iti bukodna a bagi. Di kadi?
11. SAAN A NARIGAT ITI MANGARAMID TI BANTAY MANIPUD ITI BUNTON TA DAGIDIAY RUGIT INKA LA ITUONTUON.
Mayat man a metapora, saan?
Ti kayatna a sawen, ket ti panangpadakkel iti bassit a banag.
Kas koma dagiti apa dagiti ubbing, no timmipon dagiti nagannak, gulo dayta nga umatipukpok.
Wenno, adda la ti nakasagid kenka ket nakidinnanogankan wenno nakipinnatayankan, aysus.
Ken adu a babassit laeng a banag a pinadakkel a nagbunga iti saan a nasayaat. Ta adu met dagiti riri a nangrugi laeng iti bassit a banag, saan? Lalo dagiti atap laeng a dipay napaneknekan, naku, dagita ti puon ti riri.
12. DAYTA NALAYOG A KAYO KET MAYSA LAENG IDI A MANI NGA UMAG-AGEP ITI DAGA
Ti nasalukag, agbiag, dina pay la kunaen. Wenno adda iti panagsalukag ti tulbek ti nasayaat a panagbiag.
Siempre, no naagawa, nasalukag, ken nasalimetmet ti maysa a tao, uray no daytoy ket nakurapay, dinto masasaan a bumaknang met, saan?
Panagsalukag ken panagsalimetmet ti kaipapanan ngarud daytoy nalayog a kayo ken mani.
13. TI PANAGBALLIGI ITI PANAGASAWA KET SAAN A TI PANNAKATUMPONGMO ITI NASAYAAT NGA ASAWA NO DI KET ITI PANAGBALINMO A NASAYAAT NGA ASAWA.
Adda kenka ti tulbek ti naragsak a pamilia. No naragsakka ken managparagsakka kadagiti pamiliam, natural laeng a maaddaankayo iti naragsak a pamilia.
Ngem no managapaka, ket apaem amin a kameng ti pamiliam, ania ngarud ti ibungana dayta nga aramidmo, di apa nga agnanayon ti adda iti taengyo, saan?
Maiyaplikar daytoy nga agpada iti ina ken ama. No makita ti ragsak dagiti nagannak, naragsak met dagiti annak.
14. NAKAAD-ADU DAGITI ADDAAN ITI LEMMA TI KUKO A KARARAG A MADATON ITI DIOS.
Ne, kasla daydiay naisurat iti Taraon ti Panunot daytoyen. Daydiay ngay sa la mapanunot ti tao ti Dios no daytoy ket agkiddaw ti tulong ken kaasi, hehehe!
Wen met, di kadi? Kaadduan a talaga dayta. No agkararag ti tao ket dumawat iti tulong, kaasi ken pabor.
Ngem no matungpal daytoy a kiddawna, dina pay malagipen iti agyaman!
Kastoy a talaga ti tao!
Manmano ti agkararag nga agyaman laeng ti intensionna.
15. NASAYSAYAAT NGA AGPAYSU NO NADAGDAGSEN TI DILA TAPNO AWAN ITI MAKAIGGEM KENKUANA.
Nabileg a dila? Nabileg a balikas? Addaan iti maymaysa a sao? Kasta ti kaipapananna, kailian, di kadi?
Nasken ngamin nga annadan ket ti dila. Ti dila a kayatna a sawen ditoy ket maysa a figure of speech a SYNECDOCHE. Dila, kayatna a sawen ket balikas.
Nadagsen a dila. Nadagsen a balikas.
Nadagsen a balikas. Maysa manen a metapora.
Nadagsen a balikas, kayatna a sawen, nabileg a balikas.
Dagiti nabibileg a balikas ket dagiti balikas a nainsiriban.
Dagiti nainsiriban a balikas ket naisawang a naalumamay ken addaan iti kaipapanan. Nabileg ken nabagas a balikas.
Ket no dagiti balikas nga agtaud iti ngiwat ket dagiti laeng addaan iti kaipapanan ken nainsiriban, makuna ngarud a nadagsen dayta dila, ket awan a pulos iti makagemgem wenno mangeksploit kenkuana.
16. TI MAMAKAWAN KET WINAYAWAYAAM TI BALUD , KALPASANNA NADISKUBREM A SIKA MET LA GAYAM TI BALUD!
Isu met la daytoy daytay nay maipapan iti pammakawan ken gura.
No mamakawanka, natural a mapalag-ananka agsipud ta maikkat dayta a gura iti barukongmo.
No maikkat dayta a gura. Napukaw ti guram iti sabali.
Iti dayta a ginuram, kasla met nawayawayaan iti balud ti guram.
Ngem agpadakayo a nawayawayaan a ta agpadakayo met ngarud a nawayawayaan iti pagbaludan a gura.
17. NAKAKASKASDAAW A TALAGA TI TAO, TA IBAGADA A NATAYEN TI DIOS IDINTO TA SIBIBIAG NI ELVIS PRESLEY!
Ne, sabali met ti wagas ti panangibaga dagiti lumaud ti maipapan iti HERO-WORSHIPER.
Dagitoy dagitay nalabes unay iti panagraemda iti padada a tao, lalo dagiti nalalatak a tao, a kas kadagiti artista, kumakanta, etcetera.
Dagiti idolo. Isu a maawagan no kua iti IDOLATRY.
Dagiti makuna a nalabes unay a panatiko.
Dagitoy a panatiko ket ad-adda pay ti panagraemda iti idoloda ngem ti Dios.
Iti makadakes, malipatanda no kua ti Dios, ngem saan a maeres iti panunotda ti idoloda.
Isu a kasla natayen ti Dios kadakuada, idinto ta sibibiag ti idoloda.
Isu ngata daytoy a pagsasao ti nagadawan ni Nietze iti kinunana a GOD IS DEAD?
Wenno naadaw met daytoy a pagsasao babaen itoy a kuna ni Nietze?
18. SANTO LA AGPROGRESO TI PAG-ONG NO IRUARNAN TI ULONA.
No usarennan ti ulona, kunam a.
Panagagawa met ti kayat a sawen daytoy.
No iruarmo dayta ulom. No aramatem dayta ulom nga agagawa, ania la ketdin no di pay la met rumang-ay ti panagbiagmo.
Ngem saan a daytay saliring sikwat a, no di ket sariling sikap!
19. NO NARANRANIAG TI BALAY TI KAARRUBAM, AD-ADU TI BAYADANNA ITI KURIENTE.
Ania ngata ti kayat a sawen daytoy? No ad-adu ti kita ti maysa a tao, ad-adu met ti gastosenna?
No basbassit ti kita, basbassit met ti gastosenna? (natural)
Isu a no kayatmo iti adu ti gastosenna, di agtrabahoka nga agtrabaho, saan?
Di kasla panagagawa met laeng daytoy a, saan?
Ken maibilang payen a ti panagsalimetmet.
Panagsalimetmet ta no dumteng ti panawen ti “panagbabayad” iti paggastosan, adda ti pagbayad, saan?
Nauneg ti kaipapanan daytoy narabaw a binatog dagiti lumaud, kailian!
20. URAY NO KANAYONEM A TUGAWAN TA URINOLAM, BASTA LAGLAGIPEM NGA IBELLENG.
Wen met piman! Ngamin no maminsan ket history repeats itself. Nasayaat la unay a subliasublian dagiti failures wenno nagbiddutan iti biag, ngem saanmo ketdi nga awiten dagitoy a kasla extra baggage no di ket isuda ti agserbi a medida wenno pagsarmingan iti biag.
Dagiti pannakapaay, biddut, pannubok, allawig ti biag, bagyo ti biag a dimteng ket nasayaat met ida a lagipen ngem saan ida nga awiten. Isu ketdi ti pagibasaran tapno ad-adda pay iti panagballigi.
21. PAYAK TI INTED TI DIOS KADAGITI ANGHEL, KADATAYO A TATTAO, TSOKOLATE!
A, wen a! Life is beautiful and sweet! Talaga a napintas ken nasam-it ti agbiag ditoy lubong.
Lalo kadagiti mangakseptar ti kinapintas ti lubong.
Ta tsokolate (nasam-it ken napintas) ti inted ti Dios iti tao.
Ala ngarud, “tsokolate” a panagbasa! ###
Tuesday, October 26, 2004
TSOKOLATI TI BIAG
TSOKOLATE TI BIAG


text:
KAPITULO 26
Dios a “Sisasagana a Mamakawan”
1-3. (a) Ania a nadagsen nga awit ti imbaklay ni salmista David, ket kasano a nakasarak iti liwliwa maipaay iti mariribukan a pusona? (b) No makabasoltayo, ania nga awit ti mabalin nga ibaklaytayo kas bungana, ngem ania ti ipanamnama kadatayo ni Jehova?
“DAGITI bukodko a biddut limmasatda iti ngatuen ti ulok,” kuna ni salmista David. “Kas iti maysa a nadagsen nga awit nadagsenda unay maipaay kaniak. Nabibinegak ken nailupitlupitak iti napalalo.” (Salmo 38:4, 8) Ammo ni David no kasano kadagsen ti marikna ti maysa no sidsidiren ti konsiensiana gapu iti basol a naaramidna. Ngem nakasarak iti liwliwa maipaay iti mariribukan a pusona. Nabigbigna a nupay kagura ni Jehova ti basol, dina kagura ti nakabasol no pudno nga agbabawi ken tallikudanna ti dakes nga aramidna. Buyogen ti naan-anay a panagtalek a madadaan ni Jehova a mangngaasi kadagiti agbabawi, kinuna ni David: “Sika, O Jehova, . . . sisasagana a mamakawan.”—Salmo 86:5.
2 No nakabasoltayo, mabalin nga awitentay met ti mangimameg a dagsen ti matutuok a konsiensia. Makagunggona ti kastoy a pannakarikna iti panagbabawi. Mabalin a tignayennatayo dayta a mangaramid kadagiti nasken nga addang tapno mailinteg dagiti bidduttayo. Nupay kasta, adda peggad iti napalalo a pannakakonsiensia gapu iti basol. Nalabit ipapilit ti manangkondenar a pusotayo a dinatay pakawanen ni Jehova, uray kasano kapasnek ti panagbabawitayo. No ‘alimonennatayo’ ti liday gapu iti basol a naaramidtayo, mabalin a parukmaennatayo ni Satanas, nga ipariknana nga awan pategtayo iti imatang ni Jehova, a ditay maikari nga agserbi kenkuana.—2 Corinto 2:5-11.
3 Agpayso kadi a kasta ti panangmatmat ni Jehova kadatayo? Saan a pulos! Ti panangpakawan ket maysa nga aspeto ti naindaklan nga ayat ni Jehova. Iti Saona, ipanamnamana kadatayo a no iparangarangtayo ti napaypayso ken naimpusuan a panagbabawi, sidadaan a mamakawan. (Proverbio 28:13) Tapno ditay ipagarup a ditay magun-od ti pammakawan ni Jehova, usigentayo no apay ken no kasano a mamakawan.
No Apay a “Sisasagana a Mamakawan” ni Jehova
4. Ania ti malagip ni Jehova maipapan iti pakabuklantayo, ket kasano nga apektaran daytoy ti panangtratona kadatayo?
4 Pagaammo ni Jehova dagiti limitasiontayo. “Pagaammona unay ti pannakapormatayo, a laglagipenna a tapoktayo,” kuna ti Salmo 103:14. Dina malipatan a naparsuatayo iti tapok, nga addaan kadagiti pagkurangan, wenno pagkapuyan, gapu iti kinaimperpekto. Ti sasao nga ammona “ti pannakapormatayo” ipalagipna kadatayo a ti Biblia inyarigna ni Jehova iti agdamdamili ket datayo dagiti damili a basehas a pinormana. * (Jeremias 18:2-6) Ti Naindaklan a Managdamili timbengenna ti panangtratona kadatayo sigun iti kinarukop ti managbasol a kasasaadtayo ken ti wagas a panangipangagtayo wenno ditay panangipangag iti panangiwanwanna.
5. Kasano ti panangdeskribir ti libro a Roma iti nabileg a panangtengngel ti basol?
5 Maawatan ni Jehova no kasano kabileg ti basol. Ti Saona deskribirenna ti basol kas nabileg a puersa a makapapatay ti panangtengngelna iti tao. Kasano kairut ti panangtengngel ti basol? Iti libro a Roma, inlawlawag ni apostol Pablo: Addatayo iti “sidong ti basol,” a kas kadagiti soldado nga adda iti babaen ti komandanteda (Roma 3:9); ti basol “nagturay” iti sangatauan a kas maysa nga ari (Roma 5:21); “agtataeng,” wenno “agnanaed,” kadatayo (Roma 7:17, 20); kanayon nga agtigtignay kadatayo ti ‘lintegna,’ nga ikagkagumaanna a kontrolen ti biagtayo. (Roma 7:23, 25) Anian a nagbileg ti panangtengngel ti basol iti imperpekto a lasagtayo!—Roma 7:21, 24.
6, 7. (a) Kasano ti panangmatmat ni Jehova kadagidiay agkalikagum iti asina buyogen ti sibababawi a puso? (b) Apay a ditay koma laglag-anen ti asi ti Dios?
6 Gapuna, ammo ni Jehova nga imposible kadatayo ti naan-anay a panagtulnog, uray kasano ti kinapasnektayo nga agtulnog kenkuana. Siaayat nga ipanamnamana kadatayo a no dumawattayo iti asina a buyogen ti sibababawi a puso, pakawanennatayo. Kuna ti Salmo 51:17: “Dagiti sakripisio iti Dios ket maysa a naupay nga espiritu; ti puso a nadunor ken naidagel, O Dios, saanmonto nga umsien.” Di pulos laksiden, wenno baybay-an, ni Jehova ti puso a “nadunor ken naidagel” gapu iti dagsen ti basol.
7 Ngem kayat kadi a sawen daytoy a mabalintayo a laglag-anen ti asi ti Dios, nga usarentay ti kinaimperpektotayo a pagpambar iti basol? Sigurado a saan! Saan a sentimiento ti mangtigtignay ken Jehova. Adda pagpatinggaan ti asina. Dina pulos pakawanen dagidiay sipapakinakem nga agbasbasol, a di mangipakpakita iti aniaman a panagbabawi. (Hebreo 10:26) Iti sabali a bangir, no adda makitana a sibababawi a puso, sisasagana a mamakawan. Usigentayo itan ti sumagmamano kadagiti nabiag a sasao a nausar iti Biblia a mangdeskribir iti daytoy nakaskasdaaw nga aspeto ti ayat ni Jehova.
Kasano ti Kinaan-anay ti Panangpakawan ni Jehova?
8. No ar-arigen, ania ti aramiden ni Jehova no pakawanenna dagiti basoltayo, ket ania a panagtalek ti ipaay daytoy kadatayo?
8 Kinuna ni agbabbabawi a David: “Ti basolko impudnok kenka iti kamaudianan, ket ti biddutko saanko nga inabbongan. . . . Ket sika pinakawanmo ti biddut dagiti basolko.” (Salmo 32:5) Ti termino a “pinakawanmo” ket naipatarus manipud iti Hebreo a sao a gagangay a kaipapananna “bagkaten” wenno “awiten.” Ti pannakausarna ditoy ipasimudaagna ti panangipanaw iti “basol, babak, salungasing.” No kasta, arigna binagkat ni Jehova dagiti basol ni David sana impanaw dagita. Awan duadua a napalag-anan ni David iti basol nga aw-awitenna. (Salmo 32:3) Makapagtalektay met a naan-anay iti Dios a mangipanaw iti basbasol dagidiay dumawat iti pammakawanna maibatay iti pammatida iti pangsubbot a daton ni Jesus.—Mateo 20:28.
9. Kasano kaadayo manipud kadatayo ti pangyadaywan ni Jehova kadagiti basoltayo?
9 Nagusar ni David iti sabali pay a nabatad a sasao a mangiladawan iti pammakawan ni Jehova: “Kas iti kaadayo ti daya manipud iti laud, kasta ti kaadayo ti nangikkatanna kadagiti salungasingtayo manipud kadatayo.” (Dakami ti nangitaliko; Salmo 103:12, The Amplified Bible) Kasano kaadayo ti daya manipud iti laud? No ar-arigen, ti daya ket kanayon nga adda iti kaadaywan a mapanunottayo a distansia manipud iti laud; di pulos agsabat dagita a dua. Kuna ti maysa nga eskolar a daytoy nga ebkas kaipapananna nga “agingga iti kaadaywan; agingga iti kaadaywan a mapanunottayo.” Ibaga kadatayo ti naipaltiing a sasao ni David a no mamakawan ni Jehova, iyadayona kadatayo dagiti basoltayo agingga iti kaadaywan a mapanunottayo.
10. No pakawanen ni Jehova dagiti basoltayo, apay a saantay koman nga ipapan nga awitentayo ti mansa dagita a basol iti unos ti panagbiagtayo?
10 Pinadasmo kadin nga ikkaten ti mansa iti napudaw a pagan-anay? Nalabit uray kasano ti panangikagumaam, agminar latta ti mansana. Imutektekam no kasano ti panangdeskribir ni Jehova iti panangpakawanna: “Uray no ti basbasolyo kasla koma eskarlata, mapapudawdanto a kasla niebe; uray no nalabagada koma a kasla carmesi a lupot, agbalindanto pay ketdi a kasla delana.” (Isaias 1:18) Ti sao nga “eskarlata” ipasimudaagna ti narangrang a nalabaga. * Ti “carmesi” ket maysa kadagiti tumayengteng a kolor ti natinaan a material. (Nahum 2:3) Iti bukodtayo a panagregget ditay pulos maikkat ti mansa ti basol. Ngem maikkat ni Jehova dagiti basol a kasla eskarlata ken carmesi ket papudawenna dagita a kasla niebe wenno di natinaan a delana. No pakawanen ni Jehova dagiti basoltayo, saantayo nga ipapan nga awitentayo ti mansa dagita a basol iti unos ti panagbiagtayo.
11. Ania ti kaipapanan ti panangipuruak ni Jehova kadagiti basoltayo iti likudanna?
11 Iti makapikapik a kanta ti panagyaman a pinutar ni Ezekias kalpasan ti pannakaispalna iti makapapatay a sakit, kinunana ken Jehova: “Impuruakmo iti likudam amin a basolko.” (Isaias 38:17) Nailadawan ditoy ni Jehova a nangikkat kadagiti basol ti nagbabawi a managbasol sa impuruakna dagita iti likudanna tapno dinan makita wenno madlaw dagita. Sigun iti maysa a reperensia, mabalin a kastoy ti ideya nga ipasimudaagna: “Pinagbalinmo [dagiti basolko] a kasla saanda a napasamak.” Saan aya a makaliwliwa dayta?
12. Kasano nga impakita ni propeta Mikias a no mamakawan ni Jehova, ikkatenna a permanente dagiti basoltayo?
12 Iti kari maipapan iti pannakaisubli, inyebkas ni propeta Mikias ti pammatina a pakawanen ni Jehova ti nagbabawi nga ilina: “Siasino ti Dios a kas kenka, . . . a mangpalabas iti salungasing ti natda iti tawidna? . . . Ket ipuruakmonto amin dagiti basolda iti kaadalman ti baybay.” (Mikias 7:18, 19) Panunotem ti kaipapanan dagita a sasao kadagidiay sibibiag idi tiempo ti Biblia. Mabalin aya a pasublien ti banag a naipuruaken “iti kaadalman ti baybay”? Gapuna, ipakita ti sasao ni Mikias a no mamakawan ni Jehova, ikkatenna a permanente dagiti basoltayo.
13. Ania ti kaipapanan ti sasao ni Jesus a “Pakawanennakami kadagiti utangmi”?
13 Inusar ni Jesus a pangyaspingan dagiti nagpautang ken dagiti nakautang tapno iyilustrarna ti panangpakawan ni Jehova. Indagadag ni Jesus nga ikararagtayo: “Pakawanennakami kadagiti utangmi.” (Mateo 6:12) No kasta, kasla utang ti nangyaspingan ni Jesus kadagiti basol. (Lucas 11:4) No nagbasoltayo, ‘nakautangtayo’ ken Jehova. Maipapan iti kayulogan ti Griego a verbo a naipatarus a ‘pakawanen,’ kuna ti maysa a reperensia: “Lipaten, baybay-an ti utang, babaen ti di panangsingir iti dayta.” No mamakawan ni Jehova, arigna lipatennan ti utang a maisingir koma kadatayo. Iti kasta, maliwliwa dagiti agbabbabawi a managbasol. Pulos a di singiren ni Jehova ti utang a linipatnan!—Salmo 32:1, 2.
14. Ania a ladawan ti ipalagip ti sasao a “mapunas dagiti basolyo”?
14 Nadakamat iti Aramid 3:19 ti sabali pay a pannakailadawan ti panangpakawan ni Jehova: “Agbabawikayo, ngarud, ket agbaw-ingkayo tapno mapunas dagiti basolyo.” Ti sao a “mapunas” ket naipatarus manipud iti Griego a verbo a mabalin a kaipapananna a “punasen, . . . ikkaten wenno dadaelen.” Sigun iti dadduma nga eskolar, iladawan daytoy ti panangbura iti insurat ti ima. Kasano a posible daytoy? Naaramid iti napaglalaok a karbon, kola, ken danum ti tinta a gagangay a maus-usar idi un-unana. Iti di agbayag, no kasta a tinta ti pinagsurat ti maysa a tao, mabalinna a buraen ti insuratna babaen ti nabasa nga espongha. Maysa dayta a nagpintas a panangiladawan iti asi ni Jehova. No pakawanenna dagiti basoltayo, arigna mangala iti espongha sana buraen dagitoy.
Kayat ni Jehova a maammuantayo nga isu ket “sisasagana a mamakawan”
15. Ania ti kayat ni Jehova a maammuantayo maipapan kenkuana?
15 No utobentayo dagitoy a nadumaduma a panangiladawan, saan aya a nalawag a kayat ni Jehova a maammuantayo nga isu ket sisasagana a mangpakawan kadagiti basoltayo no la ketdi ta makitana a napudno ti panagbabawitayo? Di rumbeng a maamaktayo nga amangan no isingirnanto kadatayo dagita a basol iti masanguanan. Daytoy ti ipakita ti sabali pay a banag nga ipalgak ti Biblia maipapan iti naindaklan nga asi ni Jehova: No mamakawan, manglipat.
“Ti Basolda Saankonton a Lagipen”
16, 17. No kuna ti Biblia a lipaten ni Jehova dagiti basoltayo, ania ti kayatna a sawen, ket apay a kasta ti sungbatmo?
16 Inkari ni Jehova maipapan kadagidiay adda iti baro a tulag: “Pakawanekto ti biddutda, ket ti basolda saankonton a lagipen.” (Jeremias 31:34) Kayat kadi a sawen daytoy a no mamakawan ni Jehova dina malagipen dagiti basol? Saan. Saritaen ti Biblia kadatayo ti maipapan iti basbasol ti adu a tattao a pinakawan ni Jehova, a pakairamanan ni David. (2 Samuel 11:1-17; 12:13) Nalawag nga ammo pay laeng ni Jehova dagiti nagbiddutanda. Naitalimeng a pakagunggonaantayo ti rekord maipapan kadagiti basolda, kasta met ti panagbabawida ken ti panangpakawan ti Dios kadakuada. (Roma 15:4) Ania ngarud ti kayat a sawen ti Biblia no kunana a saanen a “lagipen” ni Jehova dagiti basol dagidiay pakawanenna?
17 Saan a basta pananglagip iti napalabas ti ipasimudaag ti Hebreo a verbo a naipatarus a “lagipen.” Kuna ti Theological Wordbook of the Old Testament nga “ipasimudaagna ti panangaramid iti maitutop a tignay.” Gapuna, iti daytoy nga anag, ti ‘pananglagip’ iti basol ramanenna ti panagtignay a maibusor kadagiti nakabasol. (Oseas 9:9) Ngem no kuna ti Dios a “ti basolda saankonton a lagipen,” ipaspasiguradona kadatayo a no pinakawannan dagiti nakabasol a nagbabawi, dinanton pagikaruen ida iti masanguanan gapu kadagidiay a basol. (Ezequiel 18:21, 22) Gapuna, manglipat ni Jehova iti anag a dina ulit-uliten a lagipen dagiti basoltayo tapno ulit-ulitennatayo nga akusaran wenno dusaen. Saan aya a makaliwliwa a maammuan a mamakawan ken manglipat ti Diostayo?
Dagiti Ngay Bungana?
18. Apay a ti pammakawan dina kayat a sawen a mailiklik ti agbabbabawi a managbasol iti amin a bunga ti di umiso nga aramidna?
18 Ti kadi kinamasindadaan ni Jehova a mamakawan kaipapananna a mailisi ti nagbabawi a nakabasol iti amin a bunga ti di umiso nga inaramidna? Saan a pulos. Ditay maliklikan ti dakes nga ibunga ti basoltayo. Insurat ni Pablo: “Aniaman nga imulmula ti maysa a tao, daytoyto met ti apitenna.” (Galacia 6:7) Mabalin a sagabaentayo ti bunga dagiti aramidtayo. Dina kayat a sawen a kalpasan ti panangpakawanna, ni Jehova ti mangdidigra kadatayo. No rumsua dagiti parikut, di koma ipapan ti maysa a Kristiano, ‘Nalabit dusdusaennak ni Jehova gapu kadagiti napalabas a basolko.’ (Santiago 1:13) Iti sabali a bangir, dinatay iliklik ni Jehova iti amin a bunga dagiti di umiso nga aramidtayo. Ti diborsio, di matarigagayan a panagsikog, sakit a mayakar babaen ti sekso, pannakapukaw ti talek wenno panagraem—dagitoy ti mabalin a nakalkaldaang ken di maliklikan nga ibunga ti basol. Laglagipem nga uray kalpasan ti panangpakawanna kadagiti basol ni David mainaig kada Bat-seba ken Urias, saan a sinalakniban ni Jehova ni David kadagiti nakaam-amak a bunga dagiti aramidna.—2 Samuel 12:9-12.
19-21. (a) Kasano a ti linteg a nailanad iti Levitico 6:1-7 ket makagunggona agpadpada iti biktima ken iti nakabasol? (b) No naapektaran dagiti sabsabali gapu kadagiti basoltayo, maragsakan ni Jehova no aramidentayo ti ania?
19 Mabalin nga adda pay sabali nga ibunga dagiti basoltayo, nangnangruna no nagsagaba dagiti sabsabali gapu kadagiti inaramidtayo. Alaentayo a pagarigan ti salaysay iti Levitico kapitulo 6. Ilawlawag ditoy ti Linteg Mosaiko ti maipapan iti tao a nakaaramid iti nadagsen a basol gapu ta innalana ti sanikua ti padana nga Israelita babaen ti panagtakaw, panagkikil, wenno panagsaur. Naglibak ti nakabasol, a naituredna pay ti nagsapata a siuulbod. Maysa daytoy a kaso nga agsupadi ti ibagbaga ti agsumbangir a dasig. Nupay kasta, idi agangay nakonsiensia ti nagbasol ket impudnona ti basolna. Tapno pakawanen ti Dios, adda pay tallo a banag a masapul nga aramidenna: isublina ti innalana, agmulta iti biktima iti dagup a 20 porsiento iti gatad dagiti natakaw, ken mangipaay iti kalakian a karnero kas daton gapu iti babak. Kalpasanna, kuna ti linteg: “Ti padi masapul a mangaramid iti panangabbong maipaay kenkuana iti sanguanan ni Jehova, ket iti kasta mapakawanto dayta kenkuana.”—Levitico 6:1-7.
20 Naasi a probision ti Dios daytoy a linteg. Pagimbagan dayta ti biktima, a ti sanikuana ket naisubli ken sigurado a nabang-aran idi nagpudno met laeng ti nakabasol. Makagunggona met daytoy a linteg iti daydiay tao nga idi agangay ket tinignay ti konsiensiana a mangaklon iti basolna ken mangilinteg iti biddutna. Kinapudnona, no dina inaramid dayta, saan koma a pinakawan ti Dios.
21 Nupay awantayo iti sidong ti Linteg Mosaiko, ikkannatayo dayta a Linteg iti nauneg a pannakaawat maipapan iti panunot ni Jehova, agraman ti panangmatmatna iti panangpakawan. (Colosas 2:13, 14) No naapektaran dagiti sabsabali gapu kadagiti basoltayo, maragsakan ti Dios no aramidentay ti amin a kabaelantayo a mangilinteg iti biddut. (Mateo 5:23, 24) Mabalin a ramanen daytoy ti panangipudno iti basoltayo, panangaklon iti bidduttayo, ken panagpadispensar pay ketdi iti biktima. Iti kasta mabalintay ti agpakpakaasi ken Jehova maibatay iti daton ni Jesus ket sagrapentayo ti pammatalged a pinakawannatayon ti Dios.—Hebreo 10:21, 22.
22. Ania ti mabalin a kakuykuyog ti panangpakawan ni Jehova?
22 Kas iti asinoman a naayat nga ama, mabalin a mapakuyogan iti maitutop a disiplina ti panangpakawan ni Jehova. (Proverbio 3:11, 12) Ti agbabbabawi a Kristiano mabalin a kasapulan nga ilusulosna ti pribilehiona kas panglakayen, ministerial nga adipen, wenno amin-tiempo nga ebanghelisador. Mabalin a nasaem kenkuana no mapukawna iti sumagmamano a tiempo dagiti pribilehio nga impatpategna. Ngem, ti kasta a disiplina dina kayat a sawen a di pinakawan ni Jehova ti nagbasol. Masapul a laglagipentayo a ti disiplina nga aggapu ken Jehova ket pammaneknek iti ayatna kadatayo. Pagimbagantayo unay ti panangawat ken panangyaplikar iti dayta.—Hebreo 12:5-11.
23. Apay a ditay koma pulos ipapan a dinatay kaasian ni Jehova, ket apay a rumbeng a tuladentayo ti pammakawanna?
23 Anian a makapabang-ar a maammuan a ti Diostayo ket “sisasagana a mamakawan”! Iti laksid dagiti nagbiddutantayo, ditay koma pulos ipapan a saannatayo a mabalin a kaasian ni Jehova. No pudno nga agbabawitayo, mangaramid kadagiti addang tapno mailinteg ti biddut, ken sipapasnek nga ikararagtay ti pammakawan maibatay iti naiparukpok a dara ni Jesus, naan-anay a makapagtalektayo a pakawanennatayo ni Jehova. (1 Juan 1:9) Tuladentay koma ti panangpakawanna iti panangtratotayo iti maysa ken maysa. Ngamin, no ni Jehova a di agbasol ket siaayat a mapakawannatayo, kas managbasol a tattao saan aya a rumbeng nga aramidentay ti amin a kabaelantayo nga agpipinnakawan?
^ par. 4 Ti Hebreo a sao a naipatarus a “ti pannakapormatayo” ket nausar met mainaig kadagiti damili a basehas a pinorma ti agdamdamili.—Isaias 29:16.
^ par. 10 Kuna ti maysa nga eskolar a ti eskarlata ket “permanente wenno di agbaliw a kolor. Saan a maikkat dayta uray malinnaawan, matuduan, malabaan, wenno mabayag a maus-usar.”
Ammuem ti Ad-adu Pay
Kasanoka a Magunggonaan iti Kinamanangpakawan ni Jehova?
Makasursurotayo iti pannakilangen ni Jehova kadagiti managbasol idi un-unana a sidadaan a mamakawan.
No Kasano ti Mangpakawan
Apay a nagrigat ti mangpakawan? Ammuem no kasano a makatulong ti balakad ti Biblia.
Tulongannak met Laeng Kadi ti Dios No Agkararagak?
Talaga kadi a maseknan ti Dios kadagiti problemam?


text:
Ti Panangmatmat ti Biblia
Us-usaren Kadi ti Dios Dagiti Natural a Didigra a Mangdusa Kadagiti Tattao Ita?
PATIEN ti dadduma nga us-usaren ti Dios dagiti natural a didigra a mangdisiplina iti sangatauan. Adda dagiti saan a mamati iti dayta. Saan met nga ammo ti dadduma no ania ti patienda. Kinuna ti maysa a propesor iti panagadal kadagiti relihion: “Isursuro ti kaaduan a relihion nga awan makasierto no ti dumteng a didigra ket pagayatan ti Dios.”
Ngem mangipaay ti Biblia kadagiti makapnek a sungbat. Ilawlawagna no us-usaren ti Dios wenno saan dagiti natural a didigra a mangdusa iti sangatauan ita, ken no ania ti makagapu nga agsagsagaba ti nagadu a tattao.
Dagiti Pasamak iti Biblia
Ipalgak ti Biblia ti dua a kangrunaan a kinapudno maipapan iti Dios nga agnagan Jehova. Umuna, isu ti Namarsua ket adda pannakabalin ken autoridadna a mangkontrol kadagiti natural a puersa ti daga. (Apocalipsis 4:11) Maikadua, dagiti ar-aramidenna ket kanayon a maitunos kadagiti galadna, prinsipiona, ken iti personalidadna. Kunana iti Malakias 3:6: “Siak ni Jehova; saanak a nagbaliw.” Bayat a laglagipem dagita a punto, usigem ti dua a pasamak iti napalabas: mainaig iti layus ken iti tikag. Iti salaysay ti Biblia, maawatamto nga idi nagusar ti Dios kadagiti natural a puersa a mangitungpal kadagiti panangukomna, kanayon a nangipaay iti (1) pakdaar, (2) rason, ken (3) proteksion kadagiti natulnog nga agdaydayaw kenkuana.
Ti Layus Idi Panawen ni Noe
Pakdaar.
Adu a tawen sakbay ti Layus, kinuna ni Jehova ken Noe: “No maipapan kaniak, adtoy iyegko ti layus ti dandanum iti rabaw ti daga tapno mangdadael iti isuamin a lasag.” (Genesis 6:17) Ni Noe a “manangaskasaba iti kinalinteg” pinakdaaranna dagiti tattao ngem “saanda a nangikankano.”—2 Pedro 2:5; Mateo 24:39.
Rason.
Impakaammo ni Jehova: “Ti panungpalan ti isuamin a lasag dimtengen iti imatangko, agsipud ta ti daga napno iti kinaranggas maigapu kadakuada.”—Genesis 6:13.
Proteksion kadagiti natulnog nga agdaydayaw.
Imbaga ni Jehova ken Noe dagiti detalyado nga instruksion maipapan iti panangaramidna iti daong a pakaisalakanan iti Layus. Ni “Noe ken dagidiay naikuyog kenkuana iti daong ti nagtultuloy a nakalasat.”—Genesis 7:23.
Tikag iti Israel
Pakdaar.
Sakbay nga inyeg ni Jehova a Dios ti nakaro a tikag iti Israel, impakaammo ti propetana a ni Elias: “Kabayatan dagitoy a tawen awanto ti dumteng a linnaaw wenno uray tudo, malaksid no ibilin ti [Dios]!”—1 Ar-ari 17:1.
Rason.
Impagteng ni Jehova ti tikag gapu ta nagdaydayaw ti Israel iti didiosen a ni Baal. Inlawlawag ni Elias: “Binaybay-anyo dagiti bilin ni Jehova, ket simmurotka kadagiti Baal.”—1 Ar-ari 18:18.
Proteksion kadagiti natulnog nga agdaydayaw.
Bayat ti tikag, tinaraonan ni Jehova dagiti natulnog nga agdaydayaw kenkuana.—1 Ar-ari 17:6, 14; 18:4; 19:18.
Ti Ipakita Dagita a Pasamak
Awan ti ebidensia ita a dagiti natural a didigra ket us-usaren ti Dios a mangdusa iti sangatauan. Kas Dios ti kinahustisia, ni Jehova dina pulos ‘punasen ti nalinteg a mairaman iti nadangkes.’ (Genesis 18:23, 25) Nangaramid iti probision agpaay kadagiti natulnog kenkuana. Awan pilpilien dagiti natural a didigra ita. Apektaranda lallaki man, babbai, wenno ubbing.
Saan a ti Dios ti makinnakem iti panagsagaba dagiti tattao
Nalawag a dagiti natural a didigra ita ket naiduma kadagiti impagteng ti Dios a nailanad iti Biblia. Dagita a di mapakpakadaan a pasamak ket maikontra met iti personalidad ti Dios. Kuna ti Santiago 1:13 a ti Dios dina suboken dagiti tattao iti dakes a bambanag. Ipakita met ti 1 Juan 4:8 ti pakabuklan ti personalidad ti Dios kadagitoy a sasao: “Ti Dios ket ayat.” Pulos a saan nga isu ti makinnakem iti panagsagaba dagiti inosente a tattao gapu kadagiti di mapakpakadaan a bagyo, ginggined, ken umasping a trahedia. Agpatingganto ngata dagita a didigra?
Agpatingganto ti Panagsagaba
Saan a pulos a pinanggep ni Jehova a Dios nga agsagaba ti sangatauan kadagiti natural a didigra. Pagayatanna a sitatalna nga agbiag dagiti tattao iti agnanayon ditoy daga. Kas iti inaramidna idi panawen ni Noe, bumallaetto kadagiti ar-aramid ditoy daga tapno pukawenna ti kinadakes. Kas iti kanayon nga ar-aramidenna iti napalabas, nasaksakbay nga ipakaammo ni Jehova ti mangpakdaar a mensahena iti intero a lubong. Iti kasta, maaddaan ti tattao iti gundaway a maisalakan.—Salmo 37:9, 11, 29; Mateo 24:14.